Evil Feels Good – Nikmat Kejahatan Bagi Villain

‘Nikmat’ merupakan salah satu dari beberapa cabang emosi yang ada bagi setiap makhluk yang mempunyai perasaan. Ianya boleh diperoleh dengan pelbagai cara, dimana ianya merangkumi sesuatu tindakan, sama ada dari seseorang, atau kepada seseorang.

Bergantung kepada tahap moraliti yang dimiliki seseorang, salah sebuah cara bagi memperoleh perasaan nikmat ialah dengan melakukan suatu tindakan yang buruk, atau jahat.

Di dalam dunia penceritaan, trope ini sering didapati pada watak-watak jahat, atau villain, sama ada protagonis, atau antagonis bagi menyerlahkan lagi watak tersebut supaya dibenci pihak penonton.

PENERANGAN

“Ahh, it feels so good to be so bad!” – Shredder, Teenage Mutant Ninja Turtles

Kita sedia maklum bahawa perbuatan buruk dipandang hina oleh orang ramai. Namun ada saja yang melanggar norma ini dengan melakukan perbuatan keji dan jahat bagi memenuhi tuntutan nafsu songsang mereka. Akhirnya, lahirlah watak yang memegang trope ini di dalam diri mereka.

Nikmat yang mereka peroleh hasil tindak tanduk buruk mereka menjadi sebuah pendorong bagi mengulangi perbuatan mereka, atau melakukan sesuatu yang lebih buruk lagi pada masa hadapan. Kebanyakan dari mereka akan berubah menjadi watak jahat, yang suatu masa nanti akan menghadapi watak baik.

Bergantung kepada si pembuat cerita, perbuatan buruk yang dilakukan watak rekaan mereka boleh jadi mempunyai latar belakang dan sejarah yang tertentu, dimana ianya menjadi penyebab mengapa mereka boleh suka melakukan perbuatan jahat.

Ada yang membuat jahat akibat perasaan bosan mereka terhadap norma masyarakat, ada yang suka berlaku buruk akibat dari penyakit mental yang dihadapi mereka, ada juga yang melakukan sesuatu perbuatan buruk secara tidak sengaja, namun mereka ‘jatuh cinta’ dengan perbuatan tersebut dan berazam untuk melakukannya nanti di masa hadapan.

Golongan yang suka berbuat jahat ini seolah-olah bebas dari segala peraturan dan moral yang membelenggu mereka, dimana mereka boleh melakukan perbuatan jahat sesuka hati mereka tanpa batasan yang dihadapi mereka sebelum ini. Ya, mereka berbuat jahat, dan berasa nikmat dengan perbuatan jahat mereka.

Semestinya, trope ini merupakan salah satu takrifan berkenaan sociopath. Seperti biasa, Evil Feels Good mempunyai beberapa trope lain yang bertentangan dengan trope ini. Ada juga sebahagian trope yang bertindih atau boleh dibandingkan dengan Evil Feels Good.

CONTOH WATAK DARI PELBAGAI MEDIA

Kebiasaannya, Evil Feels Good digunakan pada watak jahat, atau watak yang pernah menjadi jahat akibat faktor-faktor tertentu. Berikut merupakan contoh watak yang menggunakan trope tersebut:-

1) Vegeta dari siri Dragon Ball Z

Ketika beliau dalam pengaruh sihir Babidi, Vegeta menyatakan kepada Goku mengapa beliau menyerahkan dirinya kepada sihir Babidi; bagi mengingati semula keseronokan yang dinikmatinya dalam melakukan kejahatan sebelum berjumpa Goku.

“Do you understand, Kakarot? That’s why I needed Babidi’s magic. To awaken the evil in my heart. To set me free of these petty attachments. (smirks) And I’ve got to say it feels pretty good.” – Vegeta

2) Eddie Brock Jr./Venom dari filem Spider-Man 3

Dialog dari Venom sendiri menunjukkan penggunaan trope ini.

“I like being bad. It makes me happy.” – Eddie Brock Jr./Venom

3) Hermione Granger dari novel Harry Potter

Sekurang-kurangnya pernah sekali Hermione menyatakan bahawa agak seronok juga melanggar peraturan. Beliau juga berpendapat bahawa kadang-kala melanggar peraturan adalah perlu bagi kesejahteraan bersama.

4) Dr. Jekyll dari novel The Strange Case of Dr. Jekyll and Mr. Hyde

Sebab sebenar Jekyll sering menggunakan bahan kimia yang membangkitkan sisi jahatnya ialah kerana dia merasakan bahawa dia mampu buat apa yang disukainya.

“I knew myself, at the first breath of this new life, to be more wicked, tenfold more wicked, sold a slave to my original evil; and the thought, at that moment, braced and delighted me like wine.” – Dr. Jekyll

5) Clark Kent dari siri Smallville

Personaliti ‘Kal’ ketika Clark Kent dipengaruhi oleh kryptonite merah muncul, dimana beliau menyatakan bahawa agak seronok menjadi zalim dan tidak mempedulikan apa-apa.

6) Walter White dari siri Breaking Bad

Akibat dari mengedar dadah, beliau dijauhi oleh orang yang disayanginya, namun dia amat menikmati kedudukannya sebagai seorang pengedar dadah.

7) Sarah Kerrigan dari permainan video StarCraft

Selepas ditawan oleh Zerg atas arahan Overmind, Sarah Kerrigan dimutasi menjadi Queen of Blades, watak ikonik ciptaan syarikat permainan video Blizzard.

BERMAIN DENGAN EVIL FEELS GOOD

Bagi memahami secara lanjut Evil Feels Good yang bermaksud watak jahat yang berasa nikmat dalam melakukan kejahatan, mari kita menggunakan beberapa pendekatan yang berlainan bagi bermain dengan trope ini:-

Secara Langsung

– Mat memberitahu Ieda bahawa dia mendapat kepuasan dalam melakukan perbuatan buruk terhadap orang lain.

Ditokok Tambah

– Keseronokan yang dialami Mat persis mencapai klimaks.

Dikurangkan

– Mat menyatakan kepada Ieda yang dia suka melayan orang seperti sampah.

Bersebab

– Mat percaya menjadi jahat lebih mudah dan seronok dari menjadi baik.

– Otak Mat telah diprogramkan supaya mendapat keseronokan ketika berlaku jahat.

Diterbalikkan

– Being Evil Sucks

– Good Feels Good

– Being Good Sucks

– Mat tak suka berbuat baik, namun dipaksa Ieda supaya melakukan kebaikan.

Diturunkan

– Mat suka berbuat jahat, namun kemudian dia berasa bersalah dan sedih.

Dinaikkan Kembali

– Namun pada hari seterusnya dia melupakan perasaan bersalah dan terus melakukan perbuatan jahatnya.

Sekejap-Turun-Sekejap-Naik

– Pada suatu ketika, Mat berasa seronok melakukan perbuatan jahat, dan dalam masa lain, murung akibat perbuatan buruknya sendiri.

Diparodikan

– Mat mendapati aktiviti melepak dan memuat turun bahan lucah secara haram merupakan perbuatan yang paling seronok yang pernah dibuatnya sepanjang kehidupannya di dunia ini.

Dielakkan

– Mat tidak berfikir berkenaan perasaan melakukan perbuatan jahat.

Dikuatkuasakan

– Pencerita mahu wataknya, Mat, mempunyai sebab mengapa dia melakukan perbuatan jahat, dan memasukkan trope ini ke watak tersebut.

Dilibatkan

– Maharaja Jama’lee memprogramkan otak Mat supaya dia merasa seronok dalam melakukan kejahatan.

Dipergunakan

– Ieda amat memahami apa yang Mat akan lakukan kejahatan bagi kepuasan dirinya, justeru dia mempergunakan

– Ieda mempergunakan sifat Mat yang sering berasa seronok ketika melakukan kejahatan bagi menggagalkan rancangan dia.

Ditentang

– “Aku tak peduli apa yang kau rasa ketika berbuat jahat. Suatu hari nanti, kau akan dapat pembalasan akibat perbuatan kau!”

Dibincangkan

– “Apa jenis orang yang berasa seronok melakukan keburukan?”

Disebut

– “Cis! Aku amat jijik dengan pengakuan Mat yang dia suka berbuat jahat.”

Diruntuhkan

– Mat mendapati melakukan kejahatan hanya mendatangkan rasa bersalah di hatinya, kerana Being Evil Sucks.

Dibina Semula

– Namun begitu, Being Good Sucks. Akhirnya Mat kembali melakukan kejahatan.

Dimainkan untuk Drama

– Mat merupakan seorang Anti-hero, dimana beliau cuba sedaya upaya melakukan kebaikan, namun melakukan perbuatan menyakiti orang lain terlalu seronok baginya.

RUMUSAN

Gambar diambil dari laman redbubble.com

“This is the greatest high!” – Dio Brando, Jojos Bizarre Adventure

Hasil dari pengamatan personaliti manusia sejagat oleh para pencerita telah menyebabkan tertubuhnya trope ini. Ia merupakan antara teknik penceritaan termudah dan acap kali digunakan oleh para pembikin cerita dalam melakarkan watak jahat mereka.

Percanggahan antara watak jahat dan watak baik hampir sering digunakan dalam dunia penceritaan. Tanpa pengukuhan watak jahat, watak baik tidak akan menyerlah, sekaligus membuat cerita tersebut bosan dan tidak menarik.

Di mana ada cahaya, di situ jua ada bayang-bayang, dan begitu juga sebaliknya. Sebagaimana wujudnya Being Good Sucks, begitu jua wujudnya Evil Feels Good, dan trope yang berkaitan. Sekian.

P/S: Nama ‘Mat’ dan ‘Ieda’ tidak ada kena mengena dengan orang yang masih hidup atau yang telah meninggal dunia.

RUJUKAN

1) Evil Feels Good. (n.d.). Diambil dari https://tvtropes.org/pmwiki/pmwiki.php/Main/EvilFeelsGood

2) Smithstein, S. (2013, Oktober 11). Warning: Being Bad Can Feel So Good. Diambil pada 2 Disember 2019 dari https://www.psychologytoday.com/us/blog/what-the-wild-things-are/201310/warning-being-bad-can-feel-so-good

3) Bradberry, T. (2017, April 27). 14 Psychological Forces That Make Good People Do Bad Things. Diambil pada 2 Disember 2019 dari https://www.inc.com/travis-bradberry/14-psychological-forces-that-make-good-people-do-bad-things.html

4) Barreca, G. (2013, April 30). Why Is Being Bad More Seductive Than Being Good?. Diambil pada 2 Disember 2019 dari https://www.psychologytoday.com/us/blog/snow-white-doesnt-live-here-anymore/201304/why-is-being-bad-more-seductive-being-good


Tulisan Pada Yang Mencari Makna Hidup

Apabila buku saya pertama kali diterbitkan, saya menerima banyak respon kebanyakan orang yang menyangkakan itu adalah sebuah buku fiksyen, iaitu sebuah cerita novel. Mungkin atas disebabkan tajuknya yang berbunyi seperti sebuah filem. Bagaimanapun, apabila saya katakan pada mereka bahawa apa yang saya tulis adalah berbentuk penulisan artikel, barulah mereka sedar.

Daripada ini saya dapat simpulkan bahawa apabila membicarakan soal hubungan atau cinta, kebanyakan orang menganggap itu adalah satu bentuk cerita. Menjadi agak ‘taboo’ jika kita bercakap tentang hal ini dalam bentuk penulisan bukan fiksyen kecuali jika anda adalah penceramah terkenal atau pakar motivasi.

Manusia secara fitrahnya sukakan pada fiksyen atau penceritaan, sepertimana yang pernah disyarahkan oleh Dr Yasir Qadhi di dalam salah satu ceramahnya. Begitulah mengapa adanya pelbagai kisah di dalam al-Quran untuk menjadi pengajaran kepada kita yang hadir berbentuk penceritaan.

Hidup Adalah Tentang Kemajuan

Ditemuramah oleh CNBC, Tonny Robbins mengaitkan kebahagiaan dalam hidup itu adalah apabila kita mempunyai ‘progress’ (kemajuan). Meskipun kita akan berasa gembira apabila telah mencapai sesuatu kejayaan yang kita inginkan, itu tidak menjamin diri kita untuk terus gembira. Kerana kita akan sentiasa inginkan lain atau pun lebih dari itu. Saya pernah bercakap tentang hal ini kepada seseorang apabila sewaktu pertama kali bertemu dengan insan tersebut.

Beliau turut bersetuju akan konsep kemajuan dalam hidup ini. Bukanlah memberi konotasi bahawa kita tidak bersyukur dengan apa yang ada atau kita tidak merasa cukup atas nikmat yang diberikan selama ini, tetapi Islam tidak melarang kita untuk terus menempa kejayaan demi kejayaan dalam hidup. Kerana dengan kemajuanlah kita akan rasa lebih bersyukur disebabkan kita pernah berada pada tahap yang bawah.

Justeru apabila telah berjaya melakukan hal tersebut, kita syukuri nikmat itu. Contoh yang mudah untuk dikaitkan dengan kita semua adalah mendapatkan pekerjaan. Sewaktu saya baru sahaja habis belajar, saya sangat risau memikirkan hal pekerjaan dan kerjaya. Sempat jugalah merasa fasa menjadi penganggur walaupun tidak lama. Apabila mendapat tawaran bekerja, itulah rasa yang seronok kerana kita keluar daripada situasi yang sukar kepada yang lebih selamat.

Sewaktu berada dalam tahun pengajian di universiti, saya pernah mengambil kelas elektif, Knowledge Management, yang mana telah saya pelajari satu konsep baru bagi saya iaitu ‘kaizen’. Kaizen di dalam Bahasa Melayu kita sebut sebagai perubahan ke arah yang lebih baik. Bagaimana sesebuah organisasi itu dapat melibatkan semua rantaian pekerja di dalam syarikat bersama-sama maju semakin ke hadapan tanpa meninggalkan sesiapa di belakang. Pada hemat saya, kaizen boleh juga digunapakai dalam kehidupan peribadi kita selain kerja.

الْحِكْمَةُ ضَالَّةُ الْمُؤْمِنِ، حَيْثُمَا وَجَدَهَا فَهُوَ أَحَقُّ بِهَا

“Al-Hikmah adalah barang yang hilang dari orang mukmin, maka di mana saja dia dapati, dia adalah orang yang paling berhak terhadapnya.”

(Riwayat Tirmizi)

Hadis ini memberi maksud bahawa pengajaran baik itu patut kita contohi tidak kiralah dari sesiapa pun. Ini bertepatan dengan kaedah sahabat Nabi, Umar, apabila menjadi pemerintah. Beliau mencontohi system kharaj, diwan dan calendar yang diambil dari pemerintahan Parsi. Begitu juga dengan kisah sahabat yang lain, Abu Hurairah, apabila beliau menceritakan kepada Rasulullah bahawa ada seseorang mengajarkan dia kelebihan ayat Kursi yang rupa-rupanya individu tersebut adalah syaitan apabila Nabi mendengar kisah beliau.

صَدَقَكَ وَهُوَ كَذُوبٌ ذَاكَ شَيْطَانٌ

“Benar apa yang dikatakannya padahal dia itu pendusta. Dia itulah syaitan.”

(Riwayat Bukhari)

Justeru itu, hidup ini biarlah kita sentiasa berubah pada kebaikan. Mustahil untuk kita terus kekal pada kebaikan kerana sifat insan itu sendiri ada turun naiknya, jadi dengan adanya pemahaman mengenai perubahan-perubahan pada perkara baik, itu dapat memberi kita makna dalam mengecapi nikmat kebahagiaan. Kerana manusia adalah makhluk kompleks, punyai persoalan hati yang kita sukar untuk gambarkan pasang surutnya.

Bahagia Bukan Gembira

Saya teringat pada satu buku bertajuk Bahagia Bukan Gembira karangan saudari Anfaal Saari yang telah saya baca pada tahun lepas. Apa yang menarik adalah permulaan penulisan di dalam buku tersebut yang memberi insipirasi untuk hidup dalam keadaan sentiasa memberi kebaikan. Erti hidup itu pada memberi, sepertimana juga yang telah dikarang oleh saudara Hasrizal Abdul Jamil pada tema yang sama.

Saudari Anfaal menulis buku itu dalam bentuk anekdot, iaitu satu penulisan penceritaan peristiwa-peristiwa (moments) ringkas dalam hidup yang memberi pandangan baru dalam perspektif kita. Seperti kata orang, pengalaman adalah guru yang paling berjasa sepanjang kita hidup. Beberapa hari lalu Mufti Wilayah Persekutuan, Dr Zulkifli, telah menulis tentang hakikat kebahagiaan di dalam laman web beliau.

Saya begitu ternanti-nanti penulisan seperti ini muncul terutamanya daripada seseorang yang alim dan berpengetahuan luas seperti Dr Zulkifli. Pernah pada satu ketika dahulu apabila pensyarah saya memberikan tugasan untuk bercakap tentang apa-apa tajuk, saya memilih untuk bercerita tentang bahagia. Seingat saya itu adalah dalam kelas English for Oral Presentation di semester ke lima dalam tahun pengajian.

Rumusan daripada hasil ‘kajian’ saya yang tak seberapa itu adalah bahagia datangnya dari dalam jiwa kita sendiri, bukannya faktor-faktor luaran. Bahagia juga boleh dipupuk meskipun kita mengalami kesusahan hidup atau trauma pengalaman lepas, bertepatan dengan hadis mengenai sifat mukmin yang baik.

عَجَبًا لِأَمْرِ الْمُؤْمِنِ إِنَّ أَمْرَهُ كُلَّهُ خَيْرٌ وَلَيْسَ ذَاكَ لِأَحَدٍ إِلَّا لِلْمُؤْمِنِ إِنْ أَصَابَتْهُ سَرَّاءُ شَكَرَ فَكَانَ خَيْرًا لَهُ وَإِنْ أَصَابَتْهُ ضَرَّاءُ صَبَرَ فَكَانَ خَيْرًا لَهُ

“Amat menakjubkan urusan seorang Mukmin kerana setiap urusannya adalah baik dan itu tidak akan berlaku kepada seorang pun kecuali kepada seorang Mukmin (yang sempurna keimanannya). Jika dia mendapat sesuatu yang mengembirakan dia bersyukur, maka itu adalah kebaikan baginya. Jika dia ditimpa kesusahan dia bersabar, maka itu adalah kebaikan baginya.”

(Riwayat Muslim)

Berdasarkan tulisan mengenai bahagia oleh Mufti Wilayah Persekutuan, tidak ada perkaitan langsung pun bahagia itu dengan wang, harta benda, pangkat, kerjaya, dan pengaruh. Malah yang boleh kita lakukan untuk meraih hakikat bahagia adalah dengan mendapatkannya daripada Allah, kerana Dialah yang boleh menurunkannya kepada kita atau pun tidak.

Dengan menjadikan diri sebagai hamba yang menurut perintah Tuhan, kita mampu mendapatkan rasa bahagia di dalam hati ini. Tapi pada hari ini kita begitu sibuk dengan kerjaya, mengumpul harta benda, bergaul dengan ramai orang, melakukan aktiviti yang banyak, semata-mata untuk meraih bahagia sehinggakan sedikit sebanyak mengganggu hubungan kita dengan Allah dan sesama makhluk. Maksud saya bukanlah salah untuk sibuk dalam urusan muamalat keduniaan, tetapi jangan disebabkan sibuk itu kita lupa untuk menunaikan tanggungjawab sebagai Muslim. Sebagaimana sebuah syair Arab ada menyebutkan:

وَلَستُ أَرى السَعادَةَ جَمعَ مالٍ

“Dan aku tidak melihat kebahagiaan hakiki dengan himpunan harta.”

وَلَكِنَّ التَقيَّ هُوَ السَعيدُ

“Tetapi orang yang bertakwa itulah sebenarnya orang bahagia”

Dalam kesibukan kita melaksanakan kehidupan di dunia, perlu juga diselarikan dengan amalan-amalan soleh. Seperti contoh mudah adalah menghulurkan bantuan kepada insan-insan yang kesusahan, memberi wakaf kepada badan-badan yang berobjektifkan kemajuan umat Islam, menunjukkan sokongan pada polisi kerajaan yang beri kebaikan, memprotes pada isu-isu nasional yang melibatkan penggugatan pada kepentingan umat Islam dan menyantuni pada individu yang memberi sumbangan besar pada masyarakat.

Begitulah beberapa contoh pada mereka yang mungkin tertanya-tanya disebabkan penulisan saya yang agak umum. Saya pernah menulis tentang buku Maszlee Malik apabila beliau memulakan buku itu dengan perkenalkan idea ‘homo-Islamicus’. Seorang Muslim tidak seharusnya hidup dalam kancah ‘rat race’ iaitu hanya sibuk dengan kerja dan urusan rutin sehinggakan menjadi ‘oblivious’ (buta) terhadap apa yang berlaku pada umat Islam dan negara kita. Hiduplah dengan memberikan kebaikan pada orang lain, walaupun dengan hanya senyuman manis di wajah untuk menceriakan hati orang di sekeliling kita.

الْيَدُ الْعُلْيَا خَيْرٌ مِنْ الْيَدِ السُّفْلَى

“Tangan yang di atas lebih baik daripada tangan yang di bawah.”

(Riwayat Bukhari)

Hidup Yang Tercukupi

Pernah seseorang menerangkan pada saya tentang dirinya yang suka melakukan aktiviti seperti usrah dan terlibat dalam NGO. Beliau tidak boleh hanya berbuat hal-hal rutin harian sahaja seperti pergi kerja balik kerja, duduk rumah pun buat kerja. Saya hanya mendengar dan meraikan (acknowledge) kata-kata beliau dengan berkata ringkas itu adalah satu bentuk ‘fulfillment of life’ kerana saya turut memahami apa yang diluahkan itu. Emily Esfahani Smith, penulis kepada buku The Power of Meaning: Finding Fulfillment in a World Obsessed with Happiness, berkata bahawa mempunyai makna dalam kehidupan adalah lebih penting daripada tercari-cari pada kebahagiaan.

Dalam temubual beliau bersama PBS News Hour, beliau turut memberikan contoh mudah untuk mendapatkan kehidupan yang punyai makna, iaitu dengan ‘storytelling’ (penceritaan kisah). Bagaimana kita menceritakan kisah hidup kita sama ada dari sudut positif atau pun negatif. Emily turut membawakan kajian oleh Dan McAdams dari Northwestern University bahawa jika kita melihat naratif penceritaan diri kita dari sudut positif, kita akan menjadi lebih cenderung untuk mempunyai hidup yang punya makna seperti menyumbang pada masyarakat, berbanding yang melihat dari sudut negatif. Itulah yang digelar sebagai ‘narrative identity’ oleh McAdams sendiri.

وَمَا خَلَقْتُ الْجِنَّ وَالْإِنسَ إِلَّا لِيَعْبُدُونِ

“Dan (ingatlah) Aku tidak menciptakan jin dan manusia melainkan untuk mereka menyembah dan beribadat kepadaKu.”

(Surah Adz-Dzaariyaat:56)

Tujuan hidup, atau raison d’être di dalam bahasa Perancis, pada saya adalah dengan mengikuti suruhan dan larangan Allah. Sepertimana tulisan Dr Zulkifli tentang bahagia, beliau menegaskan bahawa orang yang berbuat baik akan selalu tenang sebaliknya yang berdosa akan selalu dirudung dengan curiga dan kerisauan.

Justeru itu, contoh ‘fulfillment of life’ adalah apabila kita melaksanakan perkara-perkara baik yang secara langsung berikan diri kita rasa bahagia apabila telah melakukannya. Apabila saya bertanya pendapat ibu saya tentang hidup yang bermakna atau pun hidup yang ‘fulfilled’, jawapannya adalah apabila kita membuat perkara yang berfaedah.

Kata-kata beliau itu bagi saya tepat kerana perkara berfaedah adalah perkara yang baik, lantas itu berikan kita bahagia. Ada orang suka sertai aktiviti persatuan, ada orang rajin menolong menjadi jawatankuasa di masjid, ada orang selalu sedekah pada ahli keluarga dan saudara mara, ada orang selalu buat ceramah atau kelas percuma, dan bermacam lagi perkara yang boleh membantu memajukan masyarakat Islam.

الْبِرُّ حُسْنُ الْخُلُقِ وَالإِثْمُ مَا حَاكَ فِى صَدْرِكَ وَكَرِهْتَ أَنْ يَطَّلِعَ عَلَيْهِ النَّاسُ

“Kebaikan adalah dengan berakhlak yang mulia. Sedangkan dosa adalah sesuatu yang menggelisahkan hatimu. (Ketika dosa tersebut dilakukan), tentu engkau tidak suka hal itu nampak di tengah-tengah manusia.”

(Riwayat Muslim)

Begitulah sejuzuk dari kehidupan kita, atau dalam bahasa Inggeris dipanggil sebagai ‘a slice of life’. Hidup ini penuh dengan cerita-cerita dan falsafahnya yang mana jika kita luangkan masa untuk muhasabah tentangnya tentulah akan memberikan pengajaran baik yang boleh kita amalkan.

Sehinggakan terdapat satu perkataan bahasa Inggeris, ‘sonder’, bermaksud satu perasaan bahawa setiap insan-insan yang tidak kita kenali hidup di sekeliling kita mempunyai kehidupan yang kompleks dan nyata sepertimana kita sendiri. Semoga penulisan ini berikan kebaikan-kebaikan kepada kita semua.

Muhammad Baha’uddin Hamizan
https://www.facebook.com/BahakDean


Shinzou Wo Sasageyo – Lagu Kebangsaan Attack On Titan

Opfert eure Herzen! (terjemahan. Sacrifice Your Hearts!) atau lebih dikenali dalam bahasa Jepun sebagai,  心臓を捧げよ！(Shinzou wo Sasageyo!) adalah lagu tema pembukaan yang ketiga untuk siri animasi Jepun (anime) popular Attack on Titan (進撃の巨人 – Shingeki no Kyojin) yang mula ditayangkan bermula 7 April 2013 dan masih berlangsung sehingga kini.

Mengandungi 14 buah rangkap lirik (menjadi 12 jika pre-chorus), lagu ini menggantikan Die Flügel der Freiheit (terjemahan. The Wings of Freedom) (自由の翼 – Jiyuu no Tsubasa) bermula pada episod 26 (episod pertama musim kedua) sebelum digantikan dengan Red Swan pada episod 38.

LATAR BELAKANG ANIME DAN LAGU

Attack on Titan (AoT) adalah sebuah anime (animasi dari Jepun) bercorak ‘dark fantasy’ yang mempunyai latar belakang ketika zaman pasca-kehancuran umat manusia. Latar masa seakan Eropah pada abad pertengahan.

Plot cerita bermula apabila umat manusia diancam oleh Titan, makhluk yang menyerupai manusia (humanoid) tetapi bersaiz raksasa. Saki baki manusia yang terselamat membina tiga buah tembok gergasi yang dinamakan sebagai Maria, Rose dan Sina untuk melindungi mereka daripada ancaman Titan.

Plot tertumpu kepada watak utama yang bernama Eren Jaeger bersama Mikasa Ackerman dan Armin Arlelt yang mahu membalas dendam dan mengambil semula dunia mereka daripada Titan. Mereka bertiga kemudian menyertai Rejimen Peninjau (Scout Regiment) yang diketuai oleh Erwin Smith. Pengembangan watak utama berlaku selari dengan pengenalan watak sampingan baharu seperti Hange Zoë dan Levi Ackermann (yang lebih popular).

Banyak perubahan plot cerita berlaku secara tidak diduga (plot twist) dapat disaksikan dalam anime ini. Terdapat juga nilai murni seperti tidak mudah mengalah, bertahan untuk hidup dan tidak kurang juga patriotisme.

Anime ini diadaptasi daripada manga (komik/novel bergambar) yang memiliki judul yang sama dan ditulis oleh Isayama Hajime. Attack on Titan versi anime diarahkan secara bersama oleh Araki Tetsurou (ketua) dan Koizuka Masashi untuk musim pertama sehingga ketiga. Musim keempat pula diarahkan oleh Shishido Jun (ketua) dan Hayashi Yuuichirou.

Anime ini diterbitkan oleh WIT Studio (musim pertama sehingga ketiga), Production I.G (musim pertama) dan MAPPA (musim keempat). Lagu Shinzou wo Sasageyo! di bawah projek muzik Linked Horizon pula ditulis dan dinyanyikan oleh Revo, ketua kumpulan muzik rock Sound Horizon.

MENGAPA SHINZOU wo SASAGEYO! LEBIH MENONJOL?

Persoalan ini secara umumnya timbul terutamanya kepada sesiapa yang mula hendak meminati muzik dari Jepun (kebiasaannya pengaruh daripada anime yang ditonton). Tidak dapat dinafikan, cita rasa muzik itu bersifat subjektif dan berbeza untuk setiap orang. Dalam konteks Shinzou wo Sasageyo!, lagu ini dikaitkan dengan persamaan pendapat tentang lagu yang diminati khasnya dalam kalangan peminat AoT.

Pengaruh Shinzou wo Sasageyo! dapat dilihat menerusi jumlah tontonan lagu dalam laman perkongsian video Youtube yang mencecah 92 juta iaitu 6 kali lebih tinggi berbanding purata jumlah tontonan/carian lagu tema AoT yang lain seperti 紅蓮の弓矢 – Guren no Yumiya dan Red Swan (16 juta) serta 自由の翼 – Jiyuu no Tsubasa (12 juta). (Setakat Disember 2020)

Menurut seorang pengguna Quora @Jason Paulus, klimaks lagu yang dimainkan bersama fasa pembukaan episod sangat menarik perhatiannya. Unsur visual yang memaparkan hati yang bercahaya dalam setiap Titan, manusia dan haiwan ketika lirik Sasageyo, sasageyo, shinzou wo sasageyo! dimainkan sangat memberi makna kepada setiap watak dan plot cerita.

Lagu ini juga menepati gaya kumpulan rock Linked Horizon (Sound Horizon), bersama muzik yang disampaikan. Nyayian koir yang dapat disaksikan ketika persembahan secara langsung (live performance) juga berjaya digarap dengan sempurna.

MAKSUD DI SEBALIK LIRIK

Penulis tidak akan menghuraikan panjang lebar untuk setiap rangkap, memadai dengan ‘catchy lyrics’ dalam Romaji (bahasa Jepun dalam abjad Latin) yang penting.

Kore ijou no jigoku wa nai darou to shinjitakatta
Saredo jinrui saiaku no hi wa itsumo toutotsu ni

We wanted to believe that this hell can’t get worse
But mankind’s worst day always comes out of the blue…

Rangkap pertama berkaitan dengan ‘Grim Reminder’ yang asal, di mana manusia hidup dalam ketakutan meskipun dilindungi tiga buah tembok yang tinggi. Kesedaran di mana keselamatan yang dinikmati di sebalik tembok bukanlah sebuah jaminan yang berkekalan.

Tobira wo tataku oto wa taezu hidoku busahou de
Manekarerazu saiyaku no hi wa akumu no you ni

The ceaseless sound of knocking a rude awakening
Followed by a catastrophic light much like a nightmare

Menceritakan saat kejatuhan tembok, apabila ‘the colossal titan’ menjadi punca dan kemunculan Titan dari balik tembok (seperti Yakjuj dan Makjuj, namun hanya sekadar perumpamaan). Bunyi latar belakang dimainkan sangat bertepatan dengan lirik yang dimaksudkan.

Sugishi hi wo itsuwaru mono yatsura wa zuou subeki teki da
Ano hi donna koe de kotoba de oretachi wo katatte ita
Nani wo manabeba akuma wo mo hofureru?

Gijutsu demo senjutsu demo subete muda ni nado shinai

The ones who turned their backs to our days past with lies
Are enemies that we ext3rminate
Just what kind of expressions did they wear
As they gazed upon us on that day?

Memberitahu bagaimana Colossal dan Armored Titan menjadi musuh kepada Eren dan sahabatnya. Dan menimbulkan persoalan, apa di sebalik wajah tanpa ekspresi milik sang Titan. Lirik ini memberi petunjuk, bahawa Titan itu bukan hanya sekadar raksasa.

Sasageyo! sasageyo! shinzou wo sasageyo!
Utau beki shouri wo sono te de tsukamitore

Devote it! Dedicate it! Offer up your hearts!
Carve out with your own hands a path to the future

Akhirnya, sebuah eponim Sasageyo! Menunjukkan semangat tidak kenal erti mengalah dan berjuang demi kepentingan masa hadapan. Lirik ini disertai dengan koir yang epik selepasnya.

Sasageyo! sasageyo! shinzou wo sasageyo!
Subete no kunan wa ima kono toki no tame ni

Sasageyo! sasageyo! shinzou wo sasageyo!
Hakanaki inochi wo moeru yumiya ni kaete

Sasageyo! sasageyo! shinzou wo sasageyo!
Hokoru beki kiseki wo sono mi de egakidase

Devote it! Dedicate it! Offer up your hearts!
All of our suffering led to this moment-

Devote it! Dedicate it! Offer up your hearts!
Turn your fragile lives into burning bows and arrows

Devote it! Dedicate it! Offer up your hearts!
Use your entire being to engrave an honorable trail

Rangkap terakhir ini menceritakan tentang kesengsaraan yang dialami sebagai pembakar semangat dalam perjuangan. Meskipun seseorang yang sedang melaksanakan sebuah TUJUAN itu mati, namun tujuan itu tetap hidup sehingga ia akhirnya direalisasikan. Saat lirik ini dinyanyikan, bagi peminat AoT adalah kemuncak semangat adrenalin (bukan hormon ya) dalam badan mereka.

Seorang pengguna Reddit @u/jtalnyx menceritakan secara terperinci, maksud di sebalik setiap rangkap lagu Shinzou wo Sasageyo! Maklumat boleh ditemui di bahagian RUJUKAN.

IMPAK TERHADAP MASYARAKAT

Dalam laman change.org, seorang pengguna @coco nj telah memulakan satu petisyen untuk menukar lagu kebangsaan kepada Shinzou wo Sasageyo! Petisyen itu semakin menghampiri sasaran 5000 tandatangan dengan 4726 tandatangan telah dikumpul setakat 5 Disember 2020.

Banyak video buatan peminat (remake) menggunakan Shinzou wo Sasageyo! sebagai lagu latar belakang. Bermula dengan video patriotik Indonesia Merdeka kepada Star Wars, The Lord of The Rings sehinggalah kepada Avengers: Endgame dan animasi seperti My Hero Academia, Spongebob Squarepants serta tema pembukaan permainan atas talian seperti Mobile Legend dan Among Us.

Dalam laman Youtube, @Quaker Oats (memang begitu namanya hahaha) meninggalkan komen yang cukup menarik perhatian;

‘The only song that makes me patriotic for a country that doesn’t exist’

ARTIKEL INI BERAKHIR DENGAN SATU SOALAN…

Kepada semua peminat Attack on Titan, adakah anda telah bersedia untuk hari ini? (7 Disember 2020)

RUJUKAN

Artikel dikirimkan oleh Haziq Hashim untuk The Patriots.


Perang Dunia Kedua: Cubaan Terakhir Rommel Menawan Mesir

Kejayaan British dalam Operasi Crusader pada 18 November berjaya membawa kepada kestabilan kepada posisi mereka di Afrika Utara. Mereka berjaya meyelamatkan tentera mereka yang terperangkap berbulan-bulan di Pelabuhan Tobruk daripada tentera Itali dan Nazi Jerman. Mereka juga berjaya menolak tentera Rommel jauh ke barat walaupun mengalami kehilangan nyawa dan peralatan perang yang banyak.

Rommel bangkit

Walupunbegitu, Operasi Crusader menyebabkan tentera British semakin jauh daripada Mesir yang merupakan hub lojistik dan supply untuk tentera mereka. Mereka mara terlalu jauh kedalam kawasan musuh di Libya. Komander Keseluruhan Tentera British di Afrika Utara, General Sir Claude Auchinleck yakin bahawa Tentera Pakatan Itali-Nazi pimpinan General Erwin Rommel sudah dalam keadaan yang sangat lumpuh untuk melancarkan serangan balas. Auchinleck kemudiannya menghantar surat kepada Perdana Menteri British, Winston Churchill bahawa British sudah menang di Afrika.

Sangkaan Auchinleck meleset sama sekali. Rommel mengambil kekalahan ini sebagai sesuatu yang positif. Tentera Rommel kini mempunyai kelebihan kerana supply dan lojistik mereka sangat dekat dengan Pelabuhan Tripoli, Mesir. Manakala tentera British pula sedang kesempitan kerana gudang logistic mereka semakin jauh iaitu di Alexandria, Mesir. Rommel juga mempunyai satu senjata rahsia yang akan menjahanamkan British iaitu maklumat perisikan.

Maklumat Perisikan Rommel

Ketika Operasi Crusader, tentera pimpinan Rommel berjaya menawan suatu HQ tentera British di mana terdapat pelbagai kod-kod rahsia dan dokumen perisikan British. Beliau menggunakan kelebihan ini dengan berjaya mendengar perbualan radio diantara Duta Amerika di Mesir dan General Auchinleck sendiri mengenai seluruh kekuatan tentera British di Afrika Utara!

Oleh hal yang demikian, Rommel mula mengorak strategi bagaimana ingin mengalahkan tentera British. Beliau tahu bahawa tentera British sedang kepenasan dan kekurangan bekalan. Mereka kini sedang berkampung di sebuah pekan yang bernama Gazala dan Bir Hakim, beberapa kilometre sahaja daripada Tobruk. Dengan memandang rendah mengenai keadaan tentera Itali-Nazi pimpinan Rommel, pada pukul 2 petang, 26 Mei 1942, tentera British diserang dengan bedilan artileri besar-besaran tanpa disedari. Sebelum itu, Churchill menganugerahkan sebilangan pasukan tentera yang banyak kepada Auchinleck. Lebih kurang 110,000 orang tentera, 843 kereta kebal dan 604 pesawat untuk kegunaan tentera British di sana.

Namun, disebabkan oleh maklumat perisikan yang berjaya dibaca oleh Rommel, beliau menggunakan maklumat tersebut untuk mengelirukan tentera British. Tentera Jerman dan Itali tahu kedudukan lemah tentera British dan menyerang kedudukan tersebut. Rommel menghantar pasukan divisyen kereta kebal Itali Ariete terus kearah tentera British yang berkampung di pekan-pekan tersebut. Menjangkakan bahawa serangan itu adalah serangan utama, Auchinleck mengarahkan seluruh tenteranya untuk fokus di kedudukan tersebut.

Malangnya, Auchinleck dikejutkan dengan satu serangan rusuk di bahagian selatan dan pesisir pantai utara oleh Divisyen Panzer ke-9 dan ke-21. Pertahanan British di Gazala dan Bir Hakim menjadi kucar-kacir. Mengetahui bahawa tentera British mempunyai kekuatan yang besar, Rommel menggunakan tactic “divide and conquer” terhadap mereka. Hal ini menyebabkan satu-satu kawasan tentera British terputus daripada HQ mereka tanpa sebarang arahan dan menyebabkan mereka menjadi tidak keharuan.

Pertempuran berlangsung selama beberapa hari sehingga Auchinleck mengarahkan tentera British untuk berundur supaya mereka tidak dikepung sepenuhnya oleh tentera Rommel. Pada 3 June, tentera British meninggalkan pekan Gazala dan Bir Hakim dan berundur sepenuhnya ke Tobruk. Rommel mengambil kesempatan mengenai kegopohan ini mengejar tentera British dengan sejumlah 300 kereta kebal perisanya.

Tobruk Akhirnya Tumbang

Sekali lagi Tobruk dikepung namun begitu, Auchinleck ingin membiarkan sahaja Tobruk ditawan tentera Nazi itu. Beliau sudah penat untuk menguruskan kota tersebut jika dikepung. Ketika itu, tentera Rommel sudah pun tiba di pintu masuk Tobruk.

Pada 13 June 1942, Auchinleck melancarkan counter-attack besar-besaran terhadap tentera Rommel yang sedang memasuki Tobruk. Beliau menghantar segerombolan kereta kebal sebanyak 300 buah untuk menyerang kedudukan Rommel di luar kota Tobruk. Rommel sudah menjangkakan perkara ini lebih awal selepas menerima maklumat perisikan yang berjaya dipecahkan.

Tentera Itali-Nazi Jerman pimpinan Rommel menggunakan hanya sejumlah meriam anti-kereta kebal dan 70 kereta kebal Panzer yang tinggal untuk mengekang kemaraan 300 kereta kebal tentera British. Pertempuran berlangsung dengan sangat sengit diluar pintu kota Tobruk. Auchinleck mengerahkan Tentera Udara British untuk menyerang kawasan-kawasan Rommel di sana.

Kemudian, Auchinleck dikejutkan dengan serangan udara tentera Nazi yang disangkakan tiada. Sebenarnya, seminggu sebelum itu, Hitler telah menghantar Armada Udara Kedua (Luftlotte II) ke Afrika Utara pimpinan Field Marshal Albert Kesselring untuk membantu Romel seterusnya, membalas serangan Tentera Udara British di sana.

13 June 1942 merupakan tarikh hitam buat tentera British. Daripada 300 kereta kebal, hanya 65 sahaja yang tinggal. Disebabkan itu, Auchinleck mengarahkan seluruh tentera British untuk berundur secara total sehingga ke Mesir. Pada 21 June, selepas seminggu dikepung tentera musuh, tentera British di Tobruk menyerah kepada tentera pimpinan Rommel. Lebih kurang 35,000 tentera di sana dijadikan tawanan perang.

Rommel Tidak Berhenti

Sejurus kejatuhan kota Tobruk, pemimpin Nazi, Adolf Hitler menganugerahkan pangkat Field Marshal kepada Rommel. Dalam sejarah, beliau menjadi orang yang paling muda memegang pangkat berkenaan dalam Angkatan Tentera Jerman ketika berumur 51 tahun. Namun begitu, Rommel lebih suka jika Hitler menghantar satu lagi divisyen tentera kepadanya berbanding merasuahnya dengan pangkat tersebut.

Kejatuhan Tobruk memberikan tamparan hebat buat Churchill. Ini bermakna satu lagi kubu kuat British di Afrika tumbang ke tangan tentera Nazi. Beliau terbang ke Mesir untuk berjumpa dengan Auchinleck mengenai kekalahan tersebut. Auchinleck memberi jaminan bahawa tentera British membuat pengunduran strategik.

Selepas Tobruk, Rommel mara ke sempadan Mesir, kemudian mengejar tentera British sehingga ke pekan Sidi Barai, Mersa Matruh dan kemudian ke El Alamein. Tentera British yang berundur sejak kejatuhan Tobruk kini mula mendapat momentum. Pada 1 Julai 1942, Auchinleck mengambil keputusan untuk menangkis serangan tentera Rommel di sebuah pekan hub kereta api dipanggil El Alamein, hanya 100km dari Bandar Alexandria, Mesir.

Rommel pula semakin optimis dan yakin. Beliau sedang membayangkan bahawa bala tentera beliau akan sampai ke Terusan Suez, seterusnya menakluk seluruh Mesir daripada cengkaman British. Jika El Alamein ditawan, pintu ke Piramid-piramid Mesir akan terbuka seluas-luasnya. Diktator Itali, Benito Mussolini dikhabarkan sudah terbang ke Libya untuk membuat persediaan untuk perarakan besar-besaran di Mesir apabila Rommel berjaya tiba di Terusan Suez.

First Battle of El Alamein – Rommel Berhenti

Pengunduran Auchinleck ke membuatkan Churchill sangat gusar. Beliau sangat takut jika kehilangan Mesir dan tampak gayanya tentera Rommel tidak dapat dihentikan. Auchinleck mengambil keputusan untuk bertahan di El Alamein kerana kawasan itu merupakan sebuah pekan yang strategik. Bekalan logistik dan kereta kebal telah tiba dengan sangat banyak kepada tentera British di Afrika Utara. El Alamein merupakab sebuah hub kereta api di mana menjadi sebuah tempat yang strategik untuk mengangkut kesemua bekalan itu ke barisan hadapan.

Manakala malang bagi Rommel. Walaupun sudah menawan pelabuhan Tobruk namun bekalan lojistik tentera-tentera beliau masih lagi bermasalah. Kereta kebal Rommel tinggal 70 buah sahaja berbanding dengan tentera British iaitu 179 buah. Musibah besar kepada Rommel berlaku pada 29 June 1942, apabila tentera British menyedari bahawa Rommel sering membaca mesej rahsia kekuatan tentera British di Afrika Utara. Menyedari perkara ini, Auchinleck menghentikan penggunaan kod berkenaan. Rommel dan tenteranya kini buta.

Pada 30 June 1942, Rommel dan bala tentera gabungan Jerman dan Itali menyerang posisi Auchinleck di El Alamein. Namun, tentera British kini tampak lebih bersedia untuk menangkis serangan Rommel. Auchinleck memposisikan kesemua divisyen-divisyen tenteranya di beberapa tempat yang strategik supaya Rommel tidak mampu untuk melakukan serangan rusuk.

Serangan Rommel juga dipatahkan apabila tentera British dibantu oleh Tentera Udara Diraja British yang kini mempunyai aset udara yang lebih tinggi berbanding dengan Luftwaffe. Rommel mengarahkan kereta kebal Panzer-nya untuk memaksa untuk pecahkan pertahanan tentera British di selatan dan utara El Alamein namun gagal. Pada petang 1 Julai 1942, Rommel menghentikan serangan selepas mendapati bilangan kereta kebal beliau hanya tinggal 32 sahaja.

Pada 2-3 Julai, Rommel sekali lagi berdegil untuk mencuba membuat serangan untuk memecahkan kubu tentera British di pekeliling El Alamein. Serangan ini dibuat pada waktu malam untuk mengelirukan musuh. Permulaan serangan ini sangat baik namun ia mengambil masa yang lama. Apabila matahari muncul sahaja, Tentera Udara British melakukan 780 penerbangan terhadap tentera Rommel yang kini tinggal hanya 26 kereta kebal sahaja.

Kini, giliran Rommel pula yang terpaksa bertahan selepas melihat betapa parahnya keadaan tentera beliau ketika itu. Tentera Jerman dan Itali menggali sistem pertahanan untuk bertahan daripada serangan British. Mereka juga sedang menunggu bekalan lojistik yang semakin kritikal.

Pada 4 Julai, Auchinleck melancarkan beberapa siri serangan berskala kecil untuk memporak-porandakan tentera Rommel. Namun, Rommel dengan keadaan bekalan yang sedikit mampu bertahan daripada serangan itu. Pada 31 Julai, Auchinleck menghentikan serangan keatas Rommel untuk memberi ruang kepada tenteranya untul berkumpul dan berehat.

The End of the Beginning

Keadaan semasa ketika ini sangat menarik. Tentera British pimpinan General Auchinleck kini sudah mendapat momentum. Mereka berjaya menghalang tentera Rommel untuk masuk terus ke Mesir. Kedudukan British di Mesir tampak selamat. Auchinleck menikmati bekalan yang tiada hentinya untuk meneruskan perjuangan.

Namun begitu, Churchill masih lagi mempunyai ‘masalah peribadi’ dengan komander tentera berkenaan. Beliau memecat Auchinleck pada 13 Ogos 1942 dengan alasan ‘kegagalan beliau untuk menangkis serangan Rommel’. Struktur pentadbiran tentera British di Afrika Utara di rombak semula. Tempat beliau digantikan oleh General Harold Alexander sebagai Komander Turus Timur Tengah (Commander-in-Chief of Middle East Command). Sementara itu, komander tentera British Ke-8 (British Eigth Army) yang selama ini menentang tentera Rommel di Afrika Utara disandang oleh Lt. General Bernard Montgomery.

Bagi Rommel pula, kedegilan beliau untuk menyerang tentera British di Mesir ketika bekalan lojistik yang sangat gawat menjadi punca kepada kegagalan beliau. Sungguhpun begitu, strategi beliau untuk bertahan walaupun masih mempunyai 26 kereta kebal haruslah dipuji. Beliau sering dilihat memimpin di barisan hadapan dan berjuang bersama-sama tenteranya untuk mengekang serangan musuh. Ini merupakan salah satu rahsia kejayaan Rommel.

Rommel sedar pada ketika ini, beliau memerlukan bantuan daripada Hitler untuk menghantar lebih ramai lagi tentera ke Afrika Utara. Namun, Hitler kini sedang sibuk untuk memikirkan perang di Rusia dan di Stalingrad. Keengganan Hitler untuk membantu Rommel di Afrika Utara akan memakan diri. Dengan tentera British yang semakin selesa dihujani bekalan lojistik, Rommel pula terpaksa duduk dan menderita menunggu bekalan-bekalan tersebut yang kini sering diganggu dek kerana serangan tentera udara British yang menyerang konvoi Jerman d


Legasi Lima Orang Putera Bugis Bersaudara

Kita pasti mengenali akan sejarah The Rothschilds Brothers (Rothschild Bersaudara) di mana kelima-lima anak lelaki Mayer Amschel Rothschild, seorang taikun bank Jerman berketurunan Yahudi di mana setiap satu di kalangan mereka ditugaskan untuk memperluaskan empayar perbankan keluarga mereka di beberapa buah tempat di benua Eropah seperti di Frankfurt, Vienna, London, Naples dan Paris, hingga akhirnya keluarga Rothschild menjadi antara keluarga Yahudi yang paling berpengaruh serta penuh kontroversi dalam sejarah dunia sehingga kini. Tidak pernah dinafikan pengaruh dan kekuasaan keluarga Rothschild ini sehingga dikatakan banyak peristiwa-peristiwa penting dalam sejarah dunia seperti Revolusi Perancis, perang perang dunia dan penubuhan negara Yahudi di Timur Tengah adalah kononnya berpunca dari percaturan dan perancangan keluarga ini.

Namun jauh sebelum kelahiran Mayer Amschel Rothschild yang merupakan bapa kepada “Rothschild Lima Bersaudara” itu pada tahun 1744 lagi, dunia Melayu telah lama menyaksikan kemunculan dan pengaruh kekuasaan “Lima Bersaudara” dari tanah Bugis di Sulawesi. Jika sejarah Eropah mempunyai Rothschild Lima Bersaudara yang berpengaruh dalam arena perbankan, sementelah sejarah Alam Melayu pula mempunyai “Lima Putera Bugis Bersaudara” yang lebih berpengaruh dalam arena sosio-politik. Pengaruh dan legasi politik mereka menjadikan mereka dan keturunan mereka sebagai satu kuasa de facto yang berpengaruh di Alam Melayu sekitar abad ke 18 hingga 20.

Lima Bersaudara yang pernah menggegarkan arena sosio-politik Dunia Melayu sekitar tiga abad yang lalu ini merupakan putera-putera kepada Opu Tendriburang Daeng Rilaga putera kepada Raja La Maddusalat, yang dikatakan merupakan raja Bugis pertama memeluk Islam menurut kitab Tuhfat al-Nafis dan Salasilah Melayu dan Bugis wallahualam bissawab (kedua-duanya karya Raja Ali Haji). Menurut salasilah yang terdapat dalam kedua-dua kitab itu, Daeng Rilaka mempunyai seorang abang tua bernama Opu Daeng Talana yang kemudiannya menjadi raja negeri Luwuk di tanah Bugis dengan gelaran Pajung Ri Luwuk dan juga beliau mempunyai seorang adik bernama Opu Daeng Biyasa yang menjadi ketua orang Bugis serta orang kuat (Mayor) Belanda di Pulau Jawa.

Menurut Tuhfat al Nafis,pengembaraan Opu Daeng Rilaga dan anak-anaknya bermula dari To Pammana ke Boneh (Bone) di Sulawesi hingga ke pulau Jawa bertemu adiknya, Opu Daeng Biyasa yang telah mencapai kedudukan tinggi dalam pentadbiran Belanda di sana, berlayar lagi hingga ke Pulau Siantan (salah satu pulau dalam Kepulauan Natuna di tengah Laut Cina Selatan) ke negeri-negeri Melayu di Semenanjung Tanah Melayu sehingga akhirnya tiba ke negeri Kemboja (samada merujuk kepada Kampuchea atau mungkin negara jirannya Champa) dan di sana, Opu Daeng Rilaga berjaya memenangi perlawanan sabung ayam dengan seorang anak raja Minangkabau bernama Raja Culan dan mendapat hadiah sebuah keci (sejenis kapal besar) lalu berlayar balik ke Siantan. Keci itu pula ditutuhkan (dipecahkan) lalu dari kayu-kayunya dibuat enam buah penjajab perang.

Ditakdirkan Allah, Opu Daeng Rilaga mangkat ketika dalam perjalanan pulang dari tanah Kemboja, meninggalkan lima orang puteranya di Pulau Siantan yang kesemua mereka sudah akil baligh. Sebelum ini mereka telah terdedah dengan cabaran dan pengalaman di perantauan yang menjadikan lima beradik ini lebih berani, tabah, bersemangat kental dan gigih beradu nasib di negeri orang. Kegigihan dan keberanian mereka, ditambah lagi dengan ikatan kekeluargaan yang sangat kuat di kalangan mereka ibarat air dicincang takkan putus dan bukan sekadar ikatan yang biasa-biasa sahaja inilah, menjadikan mereka antara legenda bersaudara paling diingati dan disanjungi dalam sejarah Alam Melayu sepanjang zaman.

Di sini, penulis menceritakan secara ringkas riwayat hidup serta perjuangan adik beradik tersebut mengikut urutan dari anak sulung sehingga ke anak bongsu.

Diamanahkan menjadi pemimpin kepada adik beradiknya yang lain selepas kemangkatan ayahandanya memandangkan beliau ialah putera sulung daripada lima beradik tersebut, Opu Daeng Parani ibni Opu Daeng Rilaga telah menunjukkan sifat kepahlawanannya serta keberaniannya sejak berada di tanah Bugis lagi. Setelah ketiadaan ayahandanya, beliau bertindak menyusun armada laut di Pulau Siantan yang terdiri daripada enam penjajab perang dilengkapi dengan meriam serta boleh memuatkan empat puluh orang tentera. Armada laut opu-opu Bugis tersebut kemudiannya berlayar ke selatan Semenanjung Tanah Melayu atau lebih tepat lagi di kerajaan Johor, yang pada ketika itu berada dalam keadaan kacau bilau akibat pergaduhan merebut takhta.

Kemangkatan Sultan Mahmud Mangkat Dijulang pada 3 September 1699 tanpa pewaris terdekat menyebabkan pembesar Johor melantik Bendahara Tun Abdul Jalil sebagai sultan Johor, dengan gelaran Sultan Abdul Jalil Riayat Shah IV (1699 – 1718). Namun pemerintahan Sultan dari keturunan Bendahara tersebut dicabar oleh Raja Kechil yang mengaku sebagai putera Sultan Mahmud Mangkat Dijulang dan mendapat sokongan dari orang Minangkabau Pasisir Laut. Dengan mudah,Raja Kechil berjaya merampas takhta Johor dan menabalkan dirinya sebagai Sultan Johor dengan gelaran Sultan Abdul Jalil Rahmat Shah (1723- 1746).

Menurut Tuhfat al Nafis, ketika Opu Daeng Parani dan adik beradiknya tiba di Johor, mereka mendapati bahawa negeri itu telahpun dikalahkan oleh Raja Kechil lalu bertanya dengan hairan “Bagaimana negeri sebesar ini dengan mudah sajanya alah?”

Sultan Abdul Jalil IV diturunkan takhta dan hendak dilantik sebagai Bendahara semula oleh raja baru tersebut. Namun segala apa yang berlaku menimbulkan rasa tidak puas hati keluarga Bendahara terutamanya sekali kepada anak lelakinya, Tengku Sulaiman dan kakaknya, Tengku Tengah yang sebelum itu bertunang dengan Raja Kechil namun pertunangan terputus apabila Raja Kechil jatuh hati dan berkahwin dengan adinda Tengku Tengah sendiri iatu Tengku Kamariah. Maka Tengku Sulaiman dan Tengku Tengah mengambil keputusan untuk meminta pertolongan dari lima Opu Daeng bersaudara tersebut bagi menghilangkan “arang yang terconteng di muka mereka”.

Sebagai jaminannya, Tengku Tengah dikahwinkan dengan Opu Daeng Parani dan Tengku Sulaiman berjanji akan melantik salah seorang dari lima adik beradik Bugis tersebut sebagai Yang Dipertuan Muda setelah berjaya mengusir Raja Kechil dan mengembalikan keturunan Bendahara semula di atas takhta Johor. Perjanjian di antara keturunan Bendahara dengan adik beradik Bugis tersebut direstui oleh Sultan Abdul Jalil Riayat Shah IV sendiri.

Raja Kechil mengambil peluang untuk mengenakan tindakan ke atas bekas sultan dari keturunan Bendahara tersebut apabila Opu-Opu Daeng Lima bersaudara tersebut tiada di negeri Johor untuk menyelesaikan masalah mereka yang berlaku di Pulau Siantan dan Matan. Tambahan pula, ramai rakyat Johor mula termakan fitnah bahawa Raja Kechil kononnya bukan dari keturunan raja yang asal dan menyokong keturunan Bendahara sehingga Tengku Tengah bertindak membawa lari adiknya, Tengku Kamariah dari istana Raja Kechil.

Kemuncak dari segala polemik ini ialah apabila Raja Kechil dan tenteranya bertindak mengejar Sultan Abdul Jalil Riayat Shah IV sehingga akhirnya, bekas sultan dari keturunan Bendahara tersebut mangkat dibunuh pada tahun 1720 Masihi oleh panglima-panglima Raja Kechil selepas menunaikan solat fardhu Subuh di Kuala Pahang lalu dimakamkan di sana.

Selepas kemangkatan Sultan Abdul Jalil IV, Raja Kechil bertindak membawa segala waris-waris almarhum balik ke Riau termasuk mengambil kembali isterinya, Tengku Kamariah yang dilarikan oleh kakaknya sebelum itu. Tragedi yang berlaku meninggalkan kesan yang mendalam kepada waris-waris almarhum terutama sekali kepada Tengku Sulaiman yang menyimpan dendam terhadap Raja Kechil dan akhirnya meminta para Opu-Opu Daeng Lima Bersaudara tersebut supaya pulang ke Johor semula.

Dipendekkan cerita, tentera Bugis yang diketuai oleh Opu Daeng Marewah dengan segala kelengkapan sebanyak tujuh penjajab perang beserta sampan-sampannya berlayar ke Riau untuk berperang dengan Raja Kechil. Perang tercetus selama dua hari pada tahun 1721 M (bersamaan tahun 1134 Hijri) dan tentera Bugis menang dalam pertempuran tersebut.

Opu Daeng Parani kemudiannya mengiringi adik-adiknya, Opu Daeng Marewah dan Opu Daeng Chelak untuk memperlengkapkan segala kelengkapan kapal ghurab besar sebanyak tiga puluh buah di Selangor dan mendapatkan sokongan serta taat setia daripada pedagang-pedagang Bugis yang ramai menetap di Selangor, Langat dan Linggi ketika itu.

Pada masa itu juga, mereka bersama-sama menyerang dan menghapuskan kekuasaan Raja Kechil yang bertapak di Linggi (kini terletak dalam wilayah Negeri Sembilan) ketika itu, sehingga Raja Kechil sendiri terpaksa berundur ke Siak meninggalkan wilayah Linggi untuk ditakluk oleh lawannya di kalangan putera-putera Bugis tersebut.

Pulau Riau juga akhirnya berjaya ditakluk oleh tentera Bugis dan Tengku Sulaiman bersedia untuk ditabalkan menjadi sultan. Namun pertabalan seseorang sultan yang baru mesti memerlukan alat kebesaran diraja tetapi segala alat kebesaran diraja ketika itu berada di dalam tangan Raja Kechil yang kini berada di Siak. Tengku Sulaiman meminta para opu-opu Bugis tersebut untuk mengambil semula alat kebesaran diraja tersebut dari tangan Raja Kechil dan pada masa itulah dibuat perjanjian di antara Tengku Sulaiman, mewakili bangsawan Melayu dan Opu Daeng Parani, mewakili bangsawan Bugis seperti yang terakam dalam Tuhfat al Nafis dan dipatuhi oleh kedua-dua pihak dalam Empayar Johor Riau Lingga zaman berzaman ;

“Syahadan berkata pula Opu Daeng Parani, “Adapun jika jaya pekerjaan sahaya semua ini sekali lagi pergi melanggar Siak itu maka sebelah Raja Sulaiman menjadi Yamtuan Besar sampailah kepada turun temurunnya dan sebelah sahaya semua menjadi Yamtuan Muda sampailah kepada turun temurunnya juga, tiada boleh yang lain. Maka boleh dipileh sahaja sahaya yang lima beradek ini mana mana jua yang disukai orang banyak maka dianya itulah yang jadi Yamtuan Muda, tiada boleh tiada. Dan lagi pula Yamtuan Besar jadi seperti perempuan sahaja, jika diberinya makan baharu makan ia. Dan Yamtuan Muda jadi seperti laki laki, dan jika ada satu satu hal atau apa apa juga bicara melainkan apa kata Yamtuan Muda. Syahadan sekelian perjanjian kita mana mana yang tersebut itu tiada boleh diubah lagi, maka boleh kita semua pakai sampai kepada anak cucu cicit turun temurun kita kekal selama lamanya”. Maka jawab Raja Sulaiman, “Baiklah”.

Dipendekkan cerita, akhirnya opu-opu lima beradik tersebut berjaya menawan alat kebesaran diraja Johor daripada Raja Kechil di Siak. Tengku Sulaiman kemudiannya ditabalkan sebagai Sultan Johor pada tahun 1722 manakala Opu Daeng Marewah dimasyhurkan sebagai Yang Dipertuan Muda Riau pertama. Melalui persetiaan yang dibuat antara kedua dua pihak, jawatan Sultan hanya keturunan diraja Melayu manakala Yang Dipertuan Muda pula adalah hak esklusif untuk keturunan Bugis sahaja.

Ketika Opu Daeng Parani berada di Selangor, sepucuk surat dikirimkan kepadanya daripada Sultan Muhammad Jiwa Zainal Adzilin Muadzam Shah II (1710 -1778 M), sultan Kedah di mana takhta baginda dirampas oleh adindanya, Raja Nambang. Opu Daeng Parani setelah berbincang dan bermusyawarah dengan adik beradiknya serta mendapat kebenaran dari Sultan Sulaiman,akhirnya bergerak menuju ke Kedah diiringi oleh adik beradiknya. Pihak Sultan Muhammad Jiwa II dan orang Bugis berjaya memenangi pertempuran menentang Raja Nambang pada tahun 1723 tersebut dan dalam perang saudara pertama ini, Opu Daeng Parani dinikahkan dengan Tunku Aishah, saudara kepada Sultan Muhammad Jiwa II sendiri.

Namun pada tahun 1724 M, perang saudara tercetus sekali lagi antara Sultan Muhammad Jiwa II dengan Raja Nambang di Kedah, namun dalam perang kali kedua ini, Raja Nambang meminta bantuan dari Raja Kechil dari Siak manakala Sultan meminta bantuan daripada opu-opu Bugis lima beradik tersebut. Peperangan kali ini berlaku dengan sangat sengit sekali di mana pada siangnya, kubu Raja Kechil dapat ditawan oleh Opu Daeng Parani sehingga Raja Kechil sendiri terjun ke dalam parit bersebelahan kubu tersebut lalu pada sebelah malamnya, Raja Kechil dan tenteranya pula berjaya menawan kubu tersebut.

Pihak Bugis menggunakan kapal ghurab untuk menyerang kedudukan Raja Kechil maka menurut Tuhfat al Nafis, ketika dalam pengepungan tersebut, Opu Daeng Parani sedang berada di atas beranda kapal ghurab tersebut dan mengarahkan tenteranya untuk membedil kubu Raja Kechil dengan meriam. Maka dalam ketika itu dengan takdir Allah, pihak musuh dengan meriam mereka berjaya menembak Opu Daeng Parani dan bola meriam tersebut tepat kena pada dadanya. Opu Daeng Parani terkorban akibat tembakan meriam tersebut. Jenazah Opu Daeng Parani akhirnya dimakamkan di Kampung Ekor Lubuk, Sidam Kiri, Sungai Petani di Kedah Darul Aman.

Keturunan Opu Daeng Parani memegang peranan politik yang besar di dalam Empayar Johor Riau Lingga setelah ketiadaanya. Putera sulungnya,Opu Daeng Kemboja (1745 -1777) menjadi Yang Dipertuan Muda Riau yang ketiga selepas kemangkatan Opu Daeng Chelak. Kemudian, Raja Ali bin Daeng Kemboja bin Daeng Parani (1784 – 1806) pula menjadi Yang Dipertuan Muda Riau kelima selepas Raja Haji Fisabilillah syahid terbunuh ketika menentang Belanda di Melaka pada tahun 1784.

Sementara anak lelaki sulungnya memegang karier politik yang penting dalam Empayar Johor, anak perempuan sulung Opu Daeng Parani pula iatu Daeng Khadijah pula menjadi isteri kepada Raja Alam, putera Raja Kechil dari Siak dan kemudian mendapat anak bernama Tengku Badariah (ya, Raja Kechil dan Opu Daeng Parani ini sebenarnya berbesan). Tengku Badariah kemudiannya berkahwin dengan Sayyid Usman bin Sayyid Shahab al-Ba’ Alawi dan mendapat putera bernama Sayyid Ali.

Sayyid Ali menjadi sultan keenam Kesultanan Siak Seri Inderapura selepas pendahulunya, Sultan Yahya akhirnya mangkat di Terengganu (makam baginda masih lagi wujud di Kampung Che Lijah,Dungun). Bermula daripada Sayyid Ali,kesultanan Siak seterusnya diperintah oleh keturunan Arab Quraisy (yang mempunyai darah Bugis melalui Daeng Khadijah binti Opu Daeng Parani) dan tidak lagi diperintah oleh keturunan Raja Kechil.

Daeng Menambun ibni Daeng Rilaga ini lebih berpengaruh dalam arena sejarah Kalimantan bersama sama adik bongsunya,Opu Daeng Kemasi. Putera kedua dari lima bersaudara ini mula naik dalam persada sejarah selepas berlakunya perang saudara dalam Kesultanan Matan,antara Sultan Muhammad Zainuddin (1665 – 1724 M) dengan adiknya, Pangeran Agung yang berjaya merampas takhta dari abangnya.

Sultan Muhammad Zainuddin dan keluarganya terus mencari perlindungan pada Kesultanan Banjarmasin dan meminta sultan Banjar ketika itu iatu Sultan Tahmidullah I (1700 – 1717 M) untuk menyerang Pangeran Agung di Matan, selain mengutuskan surat kepada Opu-Opu Daeng Lima bersaudara. Walaupun sultan Banjar menghantar angkatan tentera yang ramai terdiri daripada orang Banjarmasin, orang Kota Ringin dan orang Sempat Mendawi untuk menyerang Matan, namun serangan ini gagal dan tentera tersebut berundur apabila panglima besar mereka, Panglima Pantas terbunuh.

Sultan Muhammad Zainuddin pula enggan menyerah kalah sebaliknya menguncikan dirinya dalam sebuah masjid. Masjid tersebut kemudian dikepung dan dikawal oleh orang-orang suruhan Pangeran Agung yang berketurunan Bugis, iatu Daeng Matekkoh dan Haji Hafiz serta angkatan tentera kerajaan Matan.

Dikatakan Sultan Muhammad Zainuddin berkecil hati dan sedih dengan tindakan para pembesar dan tentera kerajaan Matan yang berterusan mengepung diri baginda di dalam masjid selama berhari-hari lalu mengatakan ; “Engkau semua sanak saudara,menteri penggawaku,sampai hati membuatkan aku sedemikian ini” sehingga membuatkan mereka semua menangis lalu memberi sultan tersebut makanan dan minuman walaupun mereka semua ditegah melakukan sedemikian oleh Pangeran Agung. Baginda terus dikepung dalam masjid selama lima bulan lamanya dan dikatakan keadaan baginda bukannya semakin lama semakin kurus kering tetapi semakin gempal badannya.

Selepas Opu Daeng Menambun dan adik beradiknya tiba di Matan selepas berlayar dari Johor, mereka membebaskan Sultan Muhammad Zainuddin dari kepungan lalu membawa baginda bertemu Pangeran Agung. Pangeran Agung sangat marah kerana Opu-Opu Daeng Lima tersebut tetap membebaskan abangnya itu walaupun dia tidak mengizinkannya, lalu menghalau abangnya serta adik beradik Bugis tersebut keluar dari Matan. Mereka semua pergi ke Banjarmasin untuk meminta izin untuk membawa balik keluarga Sultan Muhammad Zainuddin yang berada di bawah jagaan sultan Banjar tersebut kemudian mereka semua berangkat ke Kuala Kandang Kerbau dan menetap di situ.

Dikatakan ketika mereka semua tiba di Kuala Kandang Kerbau, Opu Daeng Menambun tiba-tiba jatuh cinta pandang pertama apabila melihat keayuan dan kecantikan puteri sulung Sultan Muhammad Zainuddin iatu Puteri Kesumba. Beliau tidak berani meluahkan perasaannya kerana segan akan ayahanda puteri tersebut maka “duduklah ia menahankan hatinya serta berharap-harap akan takdir dan pertemuannya daripada Allah Taala jua yang dinantinya.”

Pucuk dicita ulam mendatang apabila Sultan Muhammad Zainuddin sendiri meminta kepada Opu-Opu Daeng Lima Bersaudara tersebut supaya meminta salah seorang di kalangan mereka untuk dikahwinkan dengan salah seorang puteri baginda. Opu Daeng Menambun tiba-tiba menawarkan dirinya untuk dijodohkan dengan Puteri Kesumba. Opu Daeng Menambun akhirnya dikahwinkan dengan Puteri Kesumba dalam satu acara yang sederhana di Kuala Kandang Kerbau.

Tujuh hari selepas perkahwinan tersebut, maka Opu Daeng Menambun dan adik beradiknya yang lain ditugaskan untuk menyerang Pangeran Agung di Matan. Daeng Matekkoh dan Haji Hafiz ditugaskan oleh Pangeran Agung untuk menghalang kedatangan opu-opu putera Bugis tersebut tetapi kemudiannya Daeng Matekkoh berlayar menuju ke Siak kerana tidak mahu menentang putera-putera raja Bugis tersebut. Daeng Matekkoh kemudiannya berpihak kepada Raja Kechil dalam menentang opu-opu Bugis ini nanti.

Ketiadaan pahlawan Bugis tersebut memudahkan mereka menangkap Pangeran Agung lalu atas perintah Sultan Muhammad Zainuddin, kemudiannya dikurung dalam sebuah kubu kecil bersama tiga puluh orang wanita yang dikawal ketat sehingga kematiannya. Opu-Opu Daeng Lima bersaudara tersebut kemudiannya pulang ke Johor dan terlibat dalam pertempuran menentang Raja Kechil selepas itu, yang diceritakan seperti di atas tadi. Opu Daeng Menambun pula kemudiannya terlibat bersama sama adik beradiknya dalam perang saudara Kedah antara Sultan Muhammad Jiwa II dengan adinda baginda, Raja Nambang.

Selepas perang selesai,beliau serta adik bongsunya,Opu Daeng Kemasi bermohon hendak kembali semula ke bumi Kalimantan. Mereka adik beradik sempat bersumpah sebelum berpisah mengikut haluan masing-masing berteguh janji supaya ;

“Maka siapa-siapa jua kita ini yang mendapat akan kesusahan,melainkan tiada boleh tiada kita semua tolong-menolong adanya”

Selepas tiba di Matan, beliau dianugerahkan gelaran Pangeran Emas Surya Negara oleh Sultan Muhammad Zainuddin manakala isterinya, Puteri Kesumba diberi gelaran Ratu Agung Sinuhun. Seterusnya, Opu Daeng Menambun dilantik sebagai Raja Mempawah pada tahun 1737 Masihi kerana isterinya, Puteri Kesumba adalah puteri kepada Sultan Muhammad Zainuddin dan Utin Indrawati. Utin Indrawati pula ialah satu-satunya anak tunggal kepada Panembahan Senggaok dan Puteri Cermin, pemerintah asal Kerajaan Mempawah dari keturunan Dayak. Kemangkatan Panembahan Senggaok menjadikan Puteri Kesumba sebagai waris mutlak kerajaan Mempawah,d an Opu Daeng Menambun sebagai suami kepada Puteri Kesumba dilantik sebagai Raja Mempawah.

Kedua-dua mereka mendirikan ibu negeri di Sebukit Rama dan menjadikan Mempawah sebuah kesultanan Islam yang aman makmur di bumi Kalimantan serta melaksanakan hukum Islam ketika itu. Pada masa pemerintahan Opu Daeng Menambun di Mempawah, dua orang ulama terkenal iatu Sayyid Hussein Habib al Qadry dan Syeikh Ali bin Fakih al Fatani datang menabur bakti di Mempawah untuk berdakwah serta menjadi mufti kerajaan dan penasihat utama baginda dalam melaksanakan pemerintahan berlunaskan hukum Islam.

Opu Daeng Menambun terlibat dalam Perang Pinang Sekayuk tahun 1728 M (tahun 1141 Hijri) yang meletus akibat fitnah seorang Dayak terhadap seorang pengikut Gusti Jamiril, putera Opu Daeng Menambun dalam masalah hutang piutang barang-barang dagangan milik Gusti Jamiril yang dibawa dari Betawi (Batavia,kini dikenali dengan nama Jakarta). Baginda dan tentera Mempawah menentang tentera Pangeran Dipati,saudara kepada Panembahan Senggaok serta anaknya,Raden Jaga.

Dalam perang ini, baginda turut mendapat bantuan dari adik-adiknya yang mematuhi sumpah janji yang dibuat oleh mereka dahulu seperti Opu Daeng Kemasi yang tiba dari Sambas dan juga Opu Daeng Chelak, yang baru sahaja dilantik sebagai Yamtuan Muda Riau kedua dan mereka juga turut dibantu oleh raja kerajaan Landak, iatu Ratu Bagus. Pakatan ketenteraan Mempawah-Sambas-Riau-Landak berjaya memenangi pertempuran itu. Opu Daeng Menambun mendapat janji kesetiaan kepada pemerintahannya ke atas Mempawah oleh puak-puak Dayak selepas perang tersebut.

Perkahwinan antara Opu Daeng Menambun dan Puteri Kesumba dikurniakan sepuluh orang anak, di mana lima orang lelaki dan lima orang perempuan. Melalui zuriat baginda yang ramai ini, baginda sebagai pemerintah Mempawah berketurunan Bugis dapat menjalinkan hubungan kekeluargaan yang besar dan luas dengan kerajaan-kerajaan Borneo yang wujud ketika itu seperti kerajaan Brunei, Landak, Pontianak dan Sambas.

Opu Daeng Menambun akhirnya mangkat pada 26 Safar 1174 Hijri/7 Oktober 1760 Masihi (riwayat lain mengatakan baginda mangkat tahun 1166 H/1752 M). Tempat baginda sebagai pemerintah negeri Mempawah digantikan oleh putera sulungnya, Gusti Jamiril yang memakai gelaran Panembahan Adi Wijaya Kesuma.

Keturunan Opu Daeng Menambun terus-menerus menjadi pemerintah Kesultanan Mempawah sehingga ke zaman penjajahan Jepun dan akhirnya diserap masuk wilayahnya serta kedaulatannya ke dalam Republik Indonesia sehingga kini.

Opu-Opu Daeng Lima bersaudara sedang berada di Matan menyelesaikan hal yang berlaku di sana seperti yang diceritakan sebelum ini. Ketika itulah satu surat dari Johor datang kepada mereka diutus daripada Tengku Sulaiman yang ketika itu ingin menghapuskan Raja Kechil yang membunuh ayahandanya, Sultan Abdul Jalil IV di Kuala Pahang. Selepas menerima surat tersebut,adik beradik tersebut berasa sangat marah membaca surat tersebut lalu berbangkitlah semuanya menghunus kerisnya, mengaruk aruk, berkanjar kanjar (satu adat Bugis yang membuat sumpah setia dengan sebilah keris yang tajam). Dalam ketika itu,anak ketiga daripada lima beradik ini yang bernama Opu Daeng Marewah berkata ;

“Jika belum aku ambil Riau dengan segala takluk daerahnya aku serahkan kepada Raja Sulaiman, aku haramkan menjejak tanah Bugis atau aku mati”.

Jika dirujuk di dalam Tuhfat al Nafis dan sejarah hidup lima beradik ini, mungkin kita boleh membuat kesimpulan bahawa Opu Daeng Marewah lebih tampak menonjol sebagai ahli strategi perang berbanding adik beradiknya yang lain. Opu Daeng Marewah juga turut masyhur dengan gelaran “Kelana Jaya Putera” yang dikatakan didapatinya setelah membantu Belanda melanggar negeri Pariaman di Sumatera Barat.

Opu Daeng Parani segera mempersiapkan angkatan tentera serta armada laut yang ditugaskan untuk menyerang Raja Kechil di pulau Riau. Opu Daeng Parani sebagai abang tua melantik Opu Daeng Marewah sebagai kepala perang (komander pusat) tentera tersebut manakala Opu Daeng Chelak pula menjadi Panglima Besar. Adik beradiknya yang lain seperti Opu Daeng Menambun dan Opu Daeng Kemasi dilantik sebagai Panglima Perang Kanan dan Panglima Perang Kiri. Beberapa orang bangsawan Bugis seperti Daeng Mangngatuk menjadi hulubalang tua, Daeng Massuro dan Daeng Menampuk pula menjadi kepala indera guru. Adalah diceritakan kelengkapan tentera Bugis yang datang melanggar Riau seperti tercatat dalam Tuhfat al Nafis ;

“Syahadan apabila sudah teguhlah ikatan perangnya berangkatlah ia belayar ke Riau. Adalah kelengkapannya yang pergi yang besarnya tujuh buah, satu keci ditutuhnya diperbuatnya penjajab dan beberapa perahu perahu Bugis, seperti pintak dan kura kura, dan beberapa lagi sampan sampan kecil kecil. Ada orang Bugis serta Bugis juak juaknya ada kira kira seribu dan ada kepala juak juaknya yang empat puluh itu dua orang, pertama Indera Guru La Malu namanya, kedua Indera Guru To Jerpak namanya.”

Dipendekkan cerita, berlaku peperangan besar di antara Opu-Opu Daeng Lima Bersaudara dengan Raja Kechil di Riau. Bunyi bedilan dari meriam-meriam bersahut-sahutan di antara kedua-dua pihak, terlalu gegak-gempita bunyinya. Para pahlawan Bugis menaiki sampan dengan segala pemuras dan terakol mereka, merapati dan menyerang perahu-perahu perajurit Minangkabau dan pengikut-pengikut Raja Kechil. Tentangan yang kuat dari pihak Bugis telah menyebabkan Raja Kechil dan pengikutnya berundur ke Pulau Bayan.

Opu Daeng Marewah sebagai komander tertinggi tentera ketika itu kemudiannya membahagikan tenteranya kepada dua bahagian, di mana satu bahagian ditugaskan berkubu di Tanjung Pinang dan membedil kubu Raja Kechil di Pulau Bayan manakala satu bahagian tentera lagi ditugaskan berdayung sampan ke hulu Riau dan menyerang sampan-sampan milik pengikut Raja Kechil di Pulau Bayan. Strategi ini berjaya menjadikan pasukan Raja Kechil kucar kacir lalu meninggalkan kubu Pulau Bayan untuk menyelamatkan sampan-sampan mereka sehingga memberi peluang kepada satu lagi bahagian tentera Bugis yang berkawal di Tanjung Pinang untuk menyerang Pulau Bayan.

Raja Kechil akhirnya cuba berundur pergi ke Pulau Penyengat tetapi dapat dipintas oleh perahu-perahu tentera Bugis. Dari situ, baginda kemudiannya sekali lagi berundur menuju ke pulau Lingga ketika itu hujan lebat dan pada masa itulah, tentera Bugis di bawah opu-opu tersebut berjaya memenangi pertempuran pertama mereka menentang Raja Kechil. Adapun peristiwa itu berlaku pada tahun 1721 Masihi (sanat hijrah 1134).

Setelah daripada peristiwa itu, Opu Daeng Marewah pergi ke Selangor dan Langat untuk mendapatkan kerjasama daripada pedagang-pedagang Bugis yang banyak menetap di sana sebelum ketibaan Opu-Opu itu lagi. Di situ juga, Opu Daeng Marewah mempertingkatkan kelengkapan perangnya sebanyak tiga puluh ghurab lengkap dengan meriam-meriam.

Namun ketika anak-anak raja Bugis tersebut berada di Selangor, telah berlaku satu peristiwa di wilayah Linggi yang ketika itu dikuasai oleh Raja Kechil. Nelayan-nelayan Bugis yang menetap serta memasang belat menangkap ikan di sana telah dianianyai oleh penghulu Linggi, yang merupakan pengikut Raja Kechil. Belat-belat yang dipasang oleh nelayan-nelayan Bugis tersebut dipotong lalu diserahkan kepada Opu Daeng Marewah dan adik beradiknya.

Opu Daeng Marewah yang marah dengan tindakan penghulu Linggi segera memperlengkapkan angkatan tentera untuk melanggar Linggi tetapi penghulu tersebut meminta supaya pihaknya dapat memanggil Raja Kechil ke mari dahulu.

Raja Kechil juga mengumpulkan tenteranya lalu berperang dengan tentera Opu Daeng Marewah. Opu Daeng Marewah mengarahkan kumpulan tentera berperahunya untuk berundur secara beransur-ansur hingga diikuti oleh tentera berperahu Raja Kechil dan apabila tiba di tempat kapal-kapal besar Bugis terletak, mereka akan bersembunyi di belakang kapal-kapal besar tersebut dan kapal-kapal besar itu yang akan membedil tentera berperahu Raja Kechil.

Opu Daeng Marewah telah membahagikan tiga puluh buah ghurabnya kepada dua kumpulan, di mana kumpulan pertama dua puluh ghurab berperang dengan Raja Kechil kemudian berundur ke kuala, seolah-olah seperti tewas. Sementara kumpulan kedua dengan sepuluh buah ghurab juga dibahagikan kepada dua bahagian. Bahagian pertama sebanyak enam buah ghurab akan menyerang serta menakluk kubu Penghulu Linggi di darat manakala empat buah lagi diarahkan tunggu sehingga waktu malam.

Ketika Raja Kechil sedang menuju ke kuala, kenaikan baginda telah diserang oleh sepuluh buah ghurab tadi dari belakang. Raja Kechil kemudian berundur menuju ke kubunya di darat namun kubu yang telah lama ditawan oleh tentera Bugis tersebut, membedil pula kenaikan Raja Kechil dan baginda menyangka bahawa penghulu Linggi sudah belot kepadanya. Raja Kechil kemudian terpaksa berundur ke Siak dan membina kubu di Buantan.

Kemenangan di Linggi memberi peluang kepada Tengku Sulaiman dan opu-opu Bugis tersebut untuk menakluk Riau daripada kekuasaan Raja Kechil. Oleh sebab itu kononnya muncul satu pantun yang diperbuat oleh orang Riau selepas perang ini;

Terketai ketai anak sembilang,

Budak merayau dengan galah;

Raja Kecik silakan pulang,

Linggi diserang Riau yang alah.

Persediaan dibuat untuk menabalkan Tengku Sulaiman sebagai sultan Johor namun alat kebesaran diraja yang amat diperlukan dalam pertabalan seorang sultan pada masa itu berada di tangan Raja Kechil yang berada di Siak. Opu-opu lima bersaudara tersebut ditugaskan untuk mengambil kembali alat kebesaran diraja tersebut daripada Raja Kechil. Apabila Raja Kechil enggan menyerahkannya, Opu Daeng Marewah mengarahkan tenteranya menyerang Buantan. Pertempuran sengit berlaku dan orang Bugis yang menetap di Siak ketika itu berpihak kepada opu-opu lima bersaudara tersebut. Raja Kechil berundur ke hulu dan di satu tempat bernama Simpalan, Raja Kechil menyerah kalah dan memberi alat kebesaran diraja tersebut kepada opu-opu lima bersaudara tersebut.

Tengku Sulaiman ditabalkan sebagai sultan Johor dengan gelaran Sultan Sulaiman Badrul Alam Shah dan baginda melantik Opu Daeng Marewah Kelana Jaya Putera sebagai Yang Dipertuan Muda pertama pada tarikh 4 Oktober 1722 Masihi kemudian menikahkan Opu Daeng Chelak dengan saudara baginda yang bernama Tengku Mandak. Opu Daeng Marewah kemudiannya pergi ke Perapat Seratus mengambil salah seorang janda Sultan Mahmud Mangkat Dijulang yang bernama Tun Encik Ayu sebagai isterinya.

Opu Daeng Marewah Kelana Jaya Putera juga terlibat dalam perang saudara yang berlaku di Kedah dan ketika abangnya, Opu Daeng Parani terkorban akibat ditembak meriam,beliau bersama adiknya, Opu Daeng Chelak pergi menyerang kubu Raja Kechil habis-habisan sehingga Raja Kechil terpaksa berundur ke Siak semula.

Sepucuk surat daripada Raja Muda Perak yang bernama Raja Inu diutuskan kepada Yang Dipertuan Muda Opu Daeng Marewah di Riau untuk meminta bantuan supaya dapat menggulingkan pemerintahan Sultan Alauddin Mughayat Shah (1720 -1728), dan pada tahun 1728 itulah, Opu Daeng Marewah dan tenteranya dari Selangor bergerak menuju ke Bernam untuk menyerang pusat pentadbiran Sultan Perak pada masa itu di Geronggong (berhampiran Kampung Gajah kini).

Walaupun Geronggong berjaya ditawan oleh Opu Daeng Marewah, perjanjian damai telah dibuat di antara kedua dua pihak dan pada tahun sama juga, baginda Sultan Alauddin Mughayat Shah mangkat. Raja Inu ditabalkan sebagai Sultan Perak dengan gelaran Sultan Muzaffar Shah III. Baginda Sultan Muzaffar Shah III ini kemudiannya bakal ditentang oleh Raja Mudanya sendiri yang akhirnya mendapatkan bantuan Bugis, sepertimana apa yang baginda berbuat benda yang sama dahulu terhadap sultan sebelumnya. Ini akan diceritakan selepas ini di bawah.

Ketika meletusnya Perang Pinang Sekayuk di Kalimantan,Opu Daeng Marewah sedang membuat rondaan di sekitar jajahan Empayar Johor di Pulau Perca (Sumatera) dan akan menghantar bantuan selepas selesai menjalankan tugasannya itu. Namun ditakdirkan Allah s.w.t, Opu Daeng Marewah menghembuskan nafasnya yang terakhir ketika berada di Pulau Pitung, jenazahnya dibawa balik ke Riau dan akhirnya dimakamkan di Sungai Baharu, Riau pada tanggal 7 Ogos 1728 Masihi. Beliau kemudiannya masyhur dikenali dengan nama Marhum Sungai Baharu di samping gelarannya ketika hidup dahulu iatu Kelana Jaya Putera.

“Syahadan kata sahibul hikayat adapun Opu Daeng Chelak inilah anak raja Bugis yang baik parasnya serta dengan sikapnya dan pahlawan rupanya…”

“Adalah puteranya (Opu Daeng Rilaka) yang lima orang itu baik-baik belaka parasnya, serta dengan sikapnya dan pahlawannya,akan tetapi Opu Daeng Chelak lah yang terlebih sangat baiknya parasnya,memberi ghairat hati perempuan-perempuan memandangnya, demikianlah katanya yang empunya cetera.”

Selepas kemangkatan ayahandanya, Opu Daeng Menambun bermimpi melihat kemaluan adiknya, Opu Daeng Chelak menjulur ke laut menjadi naga dan kepalanya menghadap ke arah tanah barat (Semenanjung Tanah Melayu). Maka menurut ramalan ahli nujum, itu petanda bahawa keturunan Opu Daeng Chelak akan memegang kekuasaan di Semenanjung Tanah Melayu berzaman-zaman lamanya. Oleh sebab itu, kesemua Opu-Opu Lima Bersaudara ini selepas kemangkatan ayahanda mereka,berlayar ke Johor untuk beradu nasib dan mencari kekuasaan di sini.

Opu Daeng Chelak sebagai seorang anak raja yang berani dan gigih serta mempunyai sifat budiman (malah kacak pulak tu) telah menimba pengalaman dengan menyertai banyak peperangan menentang Raja Kechil di bawah telunjuk abang-abangnya. Opu Daeng Chelak dikhabarkan terlibat dalam peperangan menentang Raja Kechil di Riau,Linggi dan Buantan di Siak. Selepas perlantikan abangnya iatu Opu Daeng Marewah sebagai Yang Dipertuan Muda Johor Riau, beliau dikahwinkan dengan adinda Sultan Sulaiman Badrul Alam Shah yang bernama Tengku Mandak (Tengku Tengah).

Opu Daeng Chelak sekali lagi mengikuti abangnya, Opu Daeng Parani dan Yang Dipertuan Muda Opu Daeng Marewah Kelana Jaya Putera menolong Sultan Kedah menghadapi adiknya yang kali ini dibantu oleh Raja Kechil dari Siak dalam perang saudara yang berlaku di Kuala Kedah pada tahun 1724 Masihi. Dalam pertempuran kali kedua ini, pasukan Raja Kechil tumpas namun Opu Daeng Parani terkorban. Selepas perang tamat dan urusan pemakaman jenazah abang sulung mereka selesai, mereka berdua kembali ke Riau dengan penuh dukacita.

Pada pagi 12 Mei 1725 kira-kira setahun selepas peristiwa Opu Daeng Parani terkorban di Kedah, Raja Kechil dari Siak sekali lagi datang menyerang Riau. Tentera Johor-Riau dan tentera Siak berperang antara satu sama lain setiap hari sekejap berperang, sekejap berhenti. Adalah diceritakan dalam Tuhfat al Nafis apabila Raja Kechil dan Opu Daeng Chelak bertemu antara satu sama lain, mereka akan makan minum sama-sama kemudian balik ke tempat masing-masing. Perang tamat sekitar bulan Zulhijjah apabila satu perjanjian damai dibuat di antara Raja Kechil dan Sultan Sulaiman. Namun sekitar tahun 1139 Hijri (1726 Masihi), Raja Kechil mungkir janjinya dan bertindak melanggar Riau sekali lagi namun dikalahkan oleh pasukan Bugis di bawah Yang Dipertuan Muda Opu Daeng Marewah dalam masa dua hari sahaja.

Pada masa meletusnya Perang Pinang Sekayuk antara Pangeran Dipati dan Opu Daeng Menambun, berlakulah satu peristiwa besar di dalam kerajaan Johor Riau apabila Opu Daeng Marewah mangkat pada tahun 1728 Masihi ketika sedang meronda untuk memeriksa wilayah kerajaan Johor ketika itu dan dimakamkan di Sungai Baharu. Sultan Sulaiman kemudiannya terus melantik Opu Daeng Chelak sebagai Yamtuan Muda Johor-Riau keturunan Bugis yang kedua.

Tugas pertama Opu Daeng Chelak selepas dilantik sebagai Yamtuan Muda kedua ialah menghantar bantuan ketenteraan untuk menolong abangnya, Opu Daeng Menambun dalam Perang Pinang Sekayuk. Selepas abangnya berjaya memenangi pertempuran tersebut, beliau kembali ke Riau dan menghadapi banyak serangan yang dilancarkan ketika masa pemerintahannya oleh Raja Kechil dari Siak yang kemudiannya disambung semula oleh putera baginda iatu Raja Alam.

Perang di antara Opu Daeng Chelak dan Raja Alam menyaksikan tentera Siak merampas sebuah wangkang pedagang di Kampung Bulang lalu wangkang itu dibuat menjadi “sebuah kota berjalan” namun wangkang tersebut berjaya ditawan dengan mudah oleh tentera Riau pada hari Rabu, 14 Ogos 1737 Masihi dan Raja Alam dan para pengikutnya berundur ke Tanjung Sebadam sehingga akhirnya ke Kuala Riau seterusnya balik ke Siak. Inilah serangan Siak yang terakhir ke atas wilayah Johor-Riau, kemudian berlakunya konflik perebutan takhta Siak di antara putera-putera Raja Kechil iatu Raja Alam dan Raja Mahmud.

Pada 7 September 1740 Masihi, Opu Daeng Chelak berada di Selangor dan mendapat sepucuk surat yang diutus daripada Raja Muhammad Shah (Raja Muda Perak) yang meminta Yang Dipertuan Muda berketurunan Bugis tersebut menolong pihaknya merampas takhta daripada Sultan Muzaffar Shah III (Raja Inu). Opu Daeng Chelak kemudiannya mengumpulkan serta membawa angkatan tentera Bugisnya dari Selangor menuju ke Perak untuk membantu Raja Muda tersebut serta menyambung kembali peranan Opu Daeng Marewah yang pernah terlibat dalam Perang Saudara Perak sebelum itu.

Peperangan terjadi di antara pihak Sultan Muzaffar III dan Raja Muda Muhammad Shah dan setelah beberapa lama, pihak Raja Muda menang dalam pertempuran tersebut dan Sultan Muzaffar III berundur ke Sayong. Opu Daeng Chelak bersama majoriti para pembesar Perak lainnya menyokong dan menabalkan Raja Muda Muhammad sebagai Sultan Perak keempat belas,dengan gelaran Sultan Muhammad Shah (1744 – 1750). Kesultanan Perak pada masa tersebut berpecah kepada dua. Namun Sultan Muhammad Shah kemudiannya berbaik semula serta menyerahkan kedudukan baginda kepada Sultan Muzaffar III selepas Opu Daeng Chelak pulang ke Riau pada tahun 1745.

Tidak lama kemudian, Yang Dipertuan Muda Opu Daeng Chelak akhirnya mangkat pada 19 Mei 1745 (17 Rabiulakhir 1158 H) setelah memegang jawatan tersebut selama 17 tahun dan beliau digelar sebagai Marhum Mangkat di Kota. Anak saudaranya iatu Opu Daeng Kemboja bin Opu Daeng Parani kemudiannya dilantik sebagai Yang Dipertuan Muda Riau yang ketiga.

Keturunan Opu Daeng Chelak kemudiannya memegang kekuasaan politik yang sangat besar di Semenanjung Tanah Melayu sehinggalah ke hari ini. Opu Daeng Chelak mempunyai dua orang anak lelaki iatu Raja Lumu dan Raja Haji. Sementara Raja Lumu ditabalkan sebagai sultan Selangor pertama pada tahun 1776, adiknya yang bernama Raja Haji dilantik sebagai Yang Dipertuan Muda Riau yang keempat pada tahun 1777 Masihi.

Keturunan Raja Haji bin Opu Daeng Chelak terus menerus memegang jawatan Yang Dipertuan Muda Riau sehinggakan jawatan tersebut menjadi hak kepada keturunannya sahaja bermula daripada Raja Jaafar bin Raja Haji yang dilantik menjadi Yang Dipertuan Muda Riau keenam sehinggalah kepada Raja Muhammad Yusuf al Ahmadi (1858 -1899) sebagai Yang Dipertuan Muda Riau yang kesepuluh (terakhir). Kemudian dunia Melayu dengan rasa sedihnya menyaksikan Kesultanan Riau Lingga akhirnya dimansuhkan oleh Belanda secara rasmi pada tarikh 3 Februari 1911 Masihi.

Tetapi ditakdirkan oleh Allah Yang Maha Kuasa, keturunan Raja Lumu bin Opu Daeng Chelak masih lagi memegang daulah kekuasaan di bumi Melayu sehingga kini. Kesultanan Selangor yang diasaskan oleh Raja Lumu sejak tahun 1776 ini sudah mempunyai 9 orang sultan. Marilah kita berdoa semoga Allah s.w.t memanjangkan umur serta memberi kesejahteraan kepada satu-satunya waris dinasti Opu Daeng Chelak yang masih lagi berdaulat dan memegang tampuk kekuasaan di atas muka bumi ini iatu Sultan Selangor Darul Ehsan, Sultan Sharafuddin Idris Shah.

Anak bongsu daripada kelima lima adik beradik ini, mengikuti jejak langkah abangnya yang bernama Opu Daeng Menambun dalam arena sejarah Kalimantan berbanding ketiga-tiga abangnya yang lain hebat dalam arena sejarah Semenanjung Tanah Melayu dan selat Melaka ketika itu.

Diceritakan Sultan kerajaan Sambas ketika itu iatu Sultan Umar Aqamaddin I (1708 -1732) sangat kagum dengan keberanian dan kegigihan opu-opu Bugis lima beradik tersebut yang berjaya membina prestij tersendiri di bumi Melayu ketika itu. Baginda juga berhasrat untuk menjadikan salah seorang di kalangan mereka sebagai menantunya. Oleh itu,baginda mengutuskan surat kepada opu-opu lima beradik tersebut di Johor tentang permintaan baginda.

Opu-opu tersebut berbincang sesama mereka tentang permintaan baginda Sultan Sambas tersebut. Keempat empat mereka sudah mempunyai ketetapan dan rumah tangga sendiri melainkan Opu Daeng Kemasi yang masih belum ada ketetapan baginya. Oleh sebab itu, Opu Daeng Kemasi dipilih untuk datang ke Sambas memenuhi jemputan dari sultannya diiringi oleh abangnya, Opu Daeng Menambun yang kebetulan pula hendak pulang semula ke Matan.

Setibanya di Sambas,baginda Sultan Umar Aqamaddin I sangat gembira dengan kedatangan Opu Daeng Kemasi lalu menikahkannya dengan Raden Tengah yang merupakan saudara perempuan kepada baginda sultan sendiri. Beliau digelar sebagai Pangeran Mangkubumi dan ditugaskan untuk memerintahkan segala jajahan takluk Sambas di bawah baginda.

Opu Daeng Kemasi turut membantu abangnya, Opu Daeng Menambun ketika meletusnya Perang Pinang Sekayuk pada tahun 1728 Masihi itu.
Kesimpulan

Begitulah penulis ceritakan serba sedikit tentang legenda lima putera Bugis bersaudara ini yang pernah menggegarkan dunia Melayu sekitar 300 tahun yang lampau.Dari pemerhatian penulis dan tidak mustahil pandangan dari para pembaca juga, bahawa Opu-Opu lima bersaudara ini tidak mungkin boleh mengukir nama yang hebat dalam sejarah Nusantara ini bersama-sama, jika wujud sifat sifat seperti dengki dan terlalu mementingkan diri sendiri (bersifat egois) dalam diri mereka.

Sejarah telah membuktikan bahawa Opu-Opu Daeng Lima bersaudara ini dapat mencapai pengaruh politik yang besar di Nusantara, dengan semangat kekeluargaan yang kukuh dan saling bantu membantu apabila salah seorang di kalangan mereka ditimpa masalah. Dalam membuat satu keputusan, mereka akan berbincang sesama mereka dan mencapai persetujuan dan kesepakatan dalam sesuatu perkara, bukannya mengambil tindakan sendiri secara melulu. Kelima-lima mereka saling memerlukan dan melengkapkan antara satu sama lain dan itulah peranan adik beradik dalam sesuatu keluarga yang harmoni. Sehingga kini, nama mereka masih mekar dan mewangi dalam sejarah Nusantara berkat daripada ikatan kekeluargaan yang kuat sesama mereka di dalam satu familia di samping sifat keberanian, kegigihan serta kebijaksanaan mereka.

#tokohmelayuagung

-RAD-

RUJUKAN :


Perbezaan Agama Cetus Perbalahan Orang Viking Dan Kristian

Sebut saja orang Viking, kita membayangkan serangan dan penjarahan mereka di Eropah seperti digambarkan dalam siri televisyen terbitan History, Vikings. Benar, dalam setiap penjarahan, mereka membawa pulang harta berharga berupa emas dan perak ke Scandinavia. Tetapi ada juga yang memilih menganut agama baru iaitu Kristian berbanding ajaran pagan – perbezaan yang membawa pertelagahan di kemudian hari.

Semasa Era Viking, agama pagan Norse menjadi anutan utama orang Viking di Scandinavia atau mana-mana lokasi petempatan mereka. Tetapi semua itu berubah apabila mereka menganut agama Kristian sekitar akhir abad ke-10 atau abad ke-11 Masihi.

Tidak banyak perkara yang diketahui tentang ajaran pagan Norse. Tetapi secara umumnya, golongan elit termasuk pahlawan menyembah Odin yang dianggap dewa tertinggi dalam kalangan dewa-dewi Norse. Sesetengah pula memilih menyembah Dewi Freyja yang dipercayai menyambut mereka yang terbuηuh di medan perαng di alam yang dikuasainya.

Sebahagian yang lain akan pergi ke dewan kebesaran Odin yang dikenali sebagai Valhalla. Di Valhalla, pahlawan-pahlawan atau Einherjar ini akan berpesta dan menikmati hidangan besar berupa seekor babi gergasi yang disembelih bernama Sæhrímnir.

Sæhrímnir akan menjalani kitaran dihidupkan semula, disembelih dan dijadikan sebagai jamuan makanan kepada penghuni Valhalla. Selain itu, mereka juga menikmati arak manis yang keluar dari puting seekor kambing bernama Heidrun.

Di Valhalla juga, keperluan nafsu mereka diisi dengan kehadiran Valkyrie. Valkyrie ialah pahlawan wanita yang mempunyai kuasa luar biasa berstatus makhluk halus. Dan dalam cerita mitologi Norse, mereka inilah yang menjadi isteri pahlawan-pahlawan yang gugur semasa berada di alam berkenaan.

Kisah-kisah ini yang berkisar tentang ganjaran di medan perαng dilihat cukup untuk menjustifikasikan aktiviti serangan dan penjelajahan orang Viking. Tetapi aktiviti ini juga yang mendedahkan mereka tentang kewujudan agama baru bernama Kristian. Maklumat diraih sama ada melalui tawanan perαng atau hamba yang ditawan, pertemuan dengan pengembara atau pedagang atau melalui ekspedisi mereka.

Bagi sesetengah orang Viking, wujud rasa ingin tahu dalam kalangan mereka berkenaan agama Kristian. Tetapi ada juga yang bersikap keras hati dan menolak ajaran ini seperti dipaparkan dalam musim-musim awal Vikings. Pada mereka, ia sama sekali tidak akan mengatasi ajaran dewa-dewi Norse mereka.

Tentangan keras ini tidak menghalang sesetengah figura Viking daripada menganut agama Kristian. Antara yang melakukannya ialah Raja Hakon ‘Yang Baik’ Haraldsson (sekitar 920 hingga 961 Masihi). Hakon berbuat demikian semasa berada di istana ayahanda angkatnya, Raja Aethelstan (cucu kepada Raja Alfred the Great).

Sebaik pulang ke Norway, Hakon cuba memujuk rakyatnya agar menerima agama baru yang dibawanya tetapi gagal. Orang Viking yang tidak berpuas hati kemudiannya membakar gereja, membuηuh ramai paderi dan memaksa baginda menjalani ritual pagan. Pendek kata, usaha kristianisasi di Norway merupakan satu kegagalan.

Bertahun-tahun selepas itu, Hakon mangkat di medan perαng selepas pemerintahan baginda cuba dicabar oleh anak saudaranya. Sebagai seorang Kristian, baginda berharap agar dapat masuk syurga. Tetapi Hakonarmal (Kata-kata Tentang Hakon) iaitu koleksi sajak yang berkisar berkenaan baginda langsung tidak menyebut anekdot tersebut.

Berbeza pula dengan Raja Olaf Tryggvason dan Olaf ‘Si Kuat’ Haraldsson yang dikenali kerana suka berperαng. Tidak seperti Hakon yang cuba menggunakan jalan lembut, kedua-duanya memilih pendekatan keras. Bukan sedikit orang Viking yang diseksa dan dibuηuh kerana enggan mengikut apa yang diperintahkan.

Tetapi tidak mengejutkan pembuηuhan atas nama agama dibuat untuk menghapuskan mana-mana individu yang boleh menentang mereka. Ada juga yang sengaja membesarkan nama kedua-dua raja ini atas nama politik.

Begitupun, tidak semua pertelagahan orang Viking berkisar tentang agama. Walaupun menganut agama berbeza, ada yang dapat hidup harmoni bersama menerusi keterangan seorang mubaligh bernama Angsvar pada awal abad kesembilan.

Angsvar mengembara dari Jerman ke Sweden sebelum tiba di satu bandar Viking bernama Birka. Di situ, dia bertemu dengan seorang janda kaya bernama Frideberg dan berjaya menyakinkannya memeluk agama Kristian. Apabila wanita tersebut meninggal dunia, dia mewasiatkan semua hartanya didermakan kepada golongan miskin – sesuatu yang dilaksanakan oleh penduduk tempatan walaupun berlainan agama.

Ada juga yang memeluk agama Kristian tetapi mencampurkannya dengan tradisi Norse. Ini dibuktikan menerusi penemuan acuan untuk menghasilkan rantai leher berbentuk salib atau tukul (simbol biasa untuk Dewa Thor) di Denmark.

Di Gosforth Cross di Cumbria pula, wujud ukiran yang menggambarkan Loki dan isterinya Sigyn. Seperti digambarkan dalam Marvel Comics dan Marvel Cinematic Universe (MCU) menerusi Tom Hiddleston, Loki ialah dewa penipu yang sentiasa menyusahkan dewa-dewi Norse lain termasuk Thor.

Ukiran yang dimaksudkan merujuk kepada kisah Loki yang terkenal. Sebagai balasan kepada tindakannya yang sentiasa berlaku khianat, Loki diikat dan diletakkan di bawah seekor ular berbisa di mana bisanya menitik dari mulutnya. Di sini, Sigyn dilihat setia dengan menyediakan mangkuk bagi menadah bisa ular yang menitik pada suaminya.

Ini menunjukkan di sebalik usaha kristianisasi di Scandinavia, itu tidak bermakna sistem Norse dilupakan begitu saja. Ia sebaliknya diadaptasi dan diubahsuai mengikut nilai agama baru mereka itu.

Jadi, apa sebab yang mendorong mereka menganut agama Kristian? Ada yang didorong oleh pengalaman spiritual. Tetapi dalam kebanyakan kes, ia didorong oleh keperluan membina hubungan dengan dunia luar terutama dalam aspek perdagangan. Lebih baik orang mengenali mereka bukan sebagai orang Viking yang ganas tetapi sebagai Kristian seperti mereka.

RUJUKAN

Katrín Friðriksdóttir, J. (2022, 25 Februari). Christians and pagans in Norse society: the real religious rifts between Vikings. History Extra.


Cahaya Islam Sampai Ke Australia Melalui Pengembala Unta

Pada pertengahan abad ke-19, ramai orang berpusu-pusu ke ceruk-ceruk terpencil Australia untuk bekerja di lombong-lombong emas. Bagaimanapun, disebabkan persekitaran pedalaman Australia yang mencabar, solusi mereka ialah membawa masuk unta-unta dan para pengendali mereka. Kehadiran mereka turut membawa bersama gelombang pertama Islam di bumi Down Under itu.

Jadi, kenapa unta dipilih? Walaupun kuda boleh digunakan untuk membawa bekalan di kawasan padang pasir, hakikatnya mereka berdepan kesukaran berjalan di atas kawasan pasir yang halus. Faktor haba turut menyukarkan usaha mengangkut bekalan dibuat.

Tidak seperti haiwan-haiwan lain, unta dianggap bahtera di padang pasir. Ia mempunyai kapasiti air mencukupi untuk hidup di kawasan gurun. Selain itu, kemampuannya untuk mengangkut kargo yang berat tanpa sebarang masalah dalam persekitaran ekstrem amat sesuai dengan keadaan di Australia ketika itu.

Kebanyakan pengendali unta ini datang dari India, Pakistan dan Afghanistan. Walaupun ada pengendali unta beragama Hindu, majoriti pengendali yang dibawa dari pelabuhan-pelabuhan seperti Fremantle, Port Pirie dan Port Augusta beragama Islam.

Tugas mereka mudah iaitu membawa bekalan untuk para pelombong emas, menjadi pemandu pengembala antara setiap stesen haiwan ternakan (lembu dan kambing biri-biri) dan mengenalpasti sumber air. Mereka turut menyediakan depot-depot bekalan di sepanjang laluan. Ini termasuk mendirikan masjid kecil di kawasan lagun atau anak sungai.

Ini bukan satu tugas yang mudah di mana ia memerlukan mereka berada di luar selama berbulan-bulan lamanya.  Suhu boleh saja mencecah 38 darjah Celsius pada musim panas dan bawah paras beku pada malam musim sejuk.

Dalam tempoh ketiadaan mereka, urusan rumahtangga digalas oleh isteri-isteri mereka yang terdiri daripada wanita-wanita tempatan. Tetapi pengorbanan mereka dianggap berbaloi kerana banyak pembangunan Australia hari ini berjaya direalisasikan menerusi batu asas yang ditinggalkan mereka.

Salah satu impak kehadiran mereka ialah pembinaan masjid pertama di Australia iaitu Masjid Marree. Masjid ini didirikan pada 1861 dan terletak kira-kira 600 km dari bandaraya Adelaide. Walaupun masjid tersebut sudah tidak wujud hari ini, sebuah replika masjid dibina tetapi bukan di lokasi asalnya.

Antara tempat yang menjadi tumpuan pemandu unta untuk bermastautin ialah Broken Hill. Pada awal 1900, terdapat 400 pemandu unta di situ. Mereka menetap di dua buah kem yang terletak di utara dan barat pinggir Broken Hill dan beribadat di dua buah masjid.

Hari ini, hanya satu masjid di sebelah utara yang masih wujud tetapi ia berperanan sebagai muzium. Justeru, bagi komuniti Islam yang tinggal di Broken Hill, mereka beribadat di Pusat Kajian Islam dan Sufi Almiraj yang dibuka pada 2013.

Disebabkan kebanyakan pemandu unta datang dari latar belakang kabilah yang kuat, mereka dilihat mempunyai hubungan kuat dengan orang asal Australia (Aboriginal). Justeru, perkahwinan dengan wanita berdarah orang asal bukan asing dalam kalangan mereka. Pada masa sama, ada juga wanita berdarah Kaukasia berkahwin dengan pemandu unta di mana mereka memeluk Islam dan mengerjakan ibadat haji.

Selepas tugas mereka selesai, ada pemandu unta memilih kembali ke negara asal. Salah satu sebab pemergian mereka ialah peraturan imigresen Australia ketika itu yang bersifat diskiriminasi terhadap pendatang. Ini termasuk tidak memberi kerakyatan kepada mereka yang telah menetap lama. Bagi yang sudah berkeluarga, mereka memilih untuk kekal dan terus mencari rezeki untuk menyara keluarga.

Menjelang tahun 1920-an, unta dan pemandu unta tidak lagi diperlukan. Ini kerana kawasan pedalaman Australia semakin mudah diakses menerusi jaringan landasan keretapi dan jalan raya. Selepas khidmat mereka tidak lagi diperlukan, ramai pemandu unta memilih sama ada bekerja di lombong emas atau di stesen-stesen ternakan lembu/kambing biri-biri.

Kali terakhir khidmat pemandu unta digunakan ialah pada tahun 1929. Pemandu unta bernama Sultan Aziz diminta membawa bekalan dari Broken Hill ke satu kawasan yang dipanggil Durham Downs. Pada ketika itu, dia berusia 79 tahun.

Lebih seabad berlalu, jasa para pemandu unta kepada pembangunan Australia diabadikan dalam bentuk mural, patung dan masjid-masjid sekitar negara itu. Kerana mereka juga, gelombang pertama Islam tiba di bumi Down Under itu.

RUJUKAN

Unicomb, M. (2022, 22 Februari). Outback mosques: The cameleers who brought Islam to Australia. Middle East Eye.